Od utorka (14.07. 2020. godine) u ponoć u Mađarskoj stupa na snagu nova Vladina uredba br. 341/2020. (VII.12.).\nPrema ovoj uredbi Rukovodilac nacionalne službe za javno zdravstvo Mađarske objavljuje u formi odluke na nedeljnom nivou spisak država koje spadaju u žutu i crvenu kategoriju. Naša zemlja je trenutno svrstana u žutu kategoriju.\nPrema uredbi strani državljani koji ulaze iz R. Srbije u Mađarsku, podležu obaveznom zdravstvenom pregledu. Ukoliko se tokom izvršenog zdravstvenog pregleda utvrdi osnovana sumnja da je lice zaraženo virusom COVID-19, odbija se ulazak na teritoriju Mađarske.\nUkoliko tokom izvršenog zdravstvenog pregleda nema osnovane sumnje da je lice zaraženo virusom COVID-19, donosi se rešenje o obaveznoj izolaciji u periodu od 14 dana u karantinu, koji odredi epidemološki organ, ili ako postoji mogućnost u kućnim uslovima.\nNije potreban epidemološki nadzor ukoliko lice poseduje pri ulasku dva negativna PCR testa ne starija od 5 dana sa razmakom od najmanje 48 sati.\nPravila za tranzit državljana R. Srbije drumskim saobraćajem:\nStrani državljani koji stižu iz inostranstva na teritoriju Mađarske u cilju tranzita imaju pravo na ulazak ukoliko tokom izvršenog zdravstvenog pregleda ne bude sumnje da su zaraženi virusom COVID-19.\nDodatni uslovi za ulazak stranih državljana:\na) da ispunjavaju uslove propisane Zakonikom o šengenskim granicama\nb) da poseduju dokaz o razlogu putovanja, kao i o zemlji destinacije\nc) da je ulazak u zemlju destinacije, kao susedne zemlje sa Mađarskom, obezbeđen.\nTokom tranzita kroz teritoriju Mađarske strani državljani imaju pravo da koriste samo određenu tranzitnu rutu, kao i da se zaustavljaju na određenim odmaralištima samo iz neophodnih razloga (zdravstveni, tehnički). Strani državljani su u obavezi da napuste teritoriju Mađarske u što kraćem roku, a najduže u roku od 24 časa.\nObaveštavamo da su donete odluke broj 115-400/30-2020/01 i 116-240/30-2020/01 o sufinansiranju projekata koji doprinose očuvanju i jačanju veza matične države i dijaspore i matične države i Srba u regionu, po javnom pozivu koji je bio otvoren od 18. maja do 01. juna 2020. godine. Uvid u donete odluke možete izvršiti na sledećim linkovima:\nMinistarstvo spoljnih poslova Republike Srbije, Uprava za saradnju sa dijasporom i Srbima u regionu, raspisala je ponovljene konkurse za sufinansiranje projekata koji svojim kvalitetom doprinose očuvanju i jačanju veza matične države i dijaspore, kao i matične države i Srba u regionu. Prijava za konkurse traje od 18. maja do 1. juna 2020. godine. Sve informacije o konkursima i procedure prijavljivanja mogu se naći na sledećem linku:\nImajući u vidu da se Ministarstvu spoljnih poslova Republike Srbije obratio veći broj naših počasnih konzula, fondacija i drugih pravnih i fizičkih lica sa predlozima i ponudama za upućivanje različitih donacija, radi adekvatnog evidentiranja prikupljenih sredstava, obaveštavamo da su za te namene od strane Generalnog konzulata Republike Srbije u Frankfurtu otvoreni centralni namenski računi za prikupljanje donacija – za uplatu sredstava u EUR, USD i CHF.\nSvrha prikupljanja donacija jeste pomoć u borbi protiv epidemijie bolesti COVID-19 izazvane virusom SARS-CoV-2.\nMinistarstvo kulture i informisanja u nameri da stanovništvu Republike Srbije, ali i inostranstvu, olakša pristup sadržajima iz kulture, imajući u vidu sprečenost obavljanja programskih aktivnosti ustanova kulture i redukcijiu poslovnog procesa odnosno zabranu okupljanja u zatvorenim prostorima za više od 50 osoba, uputilo je preporuku ustanovama kulture da se građanima omogući maksimalna dostupnost digitalnih sadržaja u oblasti kulture. Ova dostupnost je omogućena na sledećim linkovima:\nObaveštavamo da je Vlada Republike Srbije na sednici održanoj 15.03.2020. godine donela Odluku o izmenama Odluke o proglašenju bolesti COVID-19 izazvane virusom SARS-CoV-2 zaraznom bolešću, kojom se tačka 4. Odluke menja i glasi:Radi zaštite od unošenja zaraznih bolesti na teritoriju Republike Srbije, nadležni organi privremeno će zabraniti ulazak u Republiku Srbiju stranim državljanima.\nOva mera se ne primenjuje na:\n2) posade teretnih brodova koji prevoze robu u jednu od domaćih luka. U slučaju tranzitne plovidbe na medjunarodnom vodnom putu na teritoriji Republike Srbije, isti se ograničava na period ne duži od 90 časova za brodske sastave i 60 časova za samohodne plovidbe od momenta ulaska na teritoriju Republike Srbije u slučaju uzvodne plovidbe, odnosno na period ne duži od 72 časa za brodske sastave i 54 časa za samohodne plovidbe od momenta ulaska na teritoriju Republike Srbije u slučaju nizvodne plovidbe;\n4) posade i kabinsko osoblje vazduhoplova čije je krajnje odredište Republika Srbija ili su u tranzitu preko medjunarodnih aerodroma Republike Srbije;\n5) lica koja su dobila saglasnost za ulazak u Republiku Srbiju od Radnog tela Vlade koje čine predstavnici Ministarstva zdravlja, Ministarstva spoljnih poslova, Ministarstva unutrašnjih poslova i Ministarstva gradjevinarstva, saobraćaja i infrastrukture Republike Srbije;\n7) akreditovane članove osoblja stranih diplomatsko-konzularnih predtsavništava i kancelarija organizacija, kao i članove njihovih porodica koji su nosioci posebnih identifikacionih karata koje su izdate od strane Ministarstva spoljnih poslova i Generalnog sekretarijata Vlade;\nDržavljani Republike Srbije koji dolaze iz država, odnosno područja sa intenzivnom transmisijom bolesti COVID-19, odnosno žarišta epidemije i to iz Švajcarske Konfederacije, Republike Italije, Islamske Republike Iran, Rumunije, Kraljevine Španije, Savezne Republike Nemačke, Francuske Republike, Republike Austrije, Republike Slovenije i Republike Grčke upućuju se u izolaciju u trajanju od 28 dana, a domaćim licima koja dolaze iz drugih država određuje se mera stavljanja pod zdravstveni nadzor u trajanju od 14 dana (izolacija ukućnim uslovima).Primena navedenih mera striktno će se kontrolisati, a svako nepridržavanje mera najstrožije će se sankcionisati propisanom zakonskom kaznom.\nPodsećamo na preporuku Vlade Republike Srbije da domaći državljani koji borave u inostranstvu sva putovanja u Republiku Srbiju, koja nisu neophodna, odlože do daljeg,naročito ukoliko planiraju dolazak iz zemalja, odnosno područja sa intenzivnom transmisijom bolesti COVID-19.\nOdlukom Vlade Republike Srbije utvrđeno je da se državljani Republike Srbije koji dolaze iz država, odnosno područja sa intenzivnom transmisijom bolesti COVID-19, odnosno žarišta epidemije, i to iz Švajcarske Konfederacije, Republike Italije, Islamske Republike Iran,Rumunije, Kraljevine Španije, Savezne Republike Nemačke, Francuske Republike, Republike, Austrije, Republike Slovenije i Republike Grčke, upućuju u izolaciju u trajanju od 28 dana.\nDržavljanima Republike Srbije koji dolaze iz drugih država, odrediće se mera stavljanja pod zdravstveni nadzor u trajanju od 14 dana (izolacija u kućnim uslovima).\nPrimena navedenih mera striktno će se kontrolisati, a svako nepridržavanje ovih mera biće najstrože sankcionisano propisanom kaznom.\nZbog aktuelne situacije nastale širenjem zarazne bolesti izazvane virusom COVID-19, u cilju sprečavanja širenja i suzbijanja ove bolesti Konzularno odeljenje Ambasade Republike Srbije u Budimpešti od 16.03.2020. godine primaće samo hitne i neodložne zahteve stranaka.\nRadno vreme sa strankama ostaje nepromenjeno - od 10.00 do 13.00 časova.\nGrađani koji imaju bilo koje pitanje mogu da nas kontaktiraju putem telefona 0036 1 322 9838 ili na e-mail budapest-consulat@serbiaemb.t-online.hu.\nOva mera ostaće na snazi dok traje aktuelna opasnost od zaraze.\nPovodom pandemije korona virusom privremeno su za saobraćaj između Republike Srbije i Mađarske zatvoreni sledeći granični prelazi:\nRastina - Bačsentđerđ\nBački Vinogradi - Ašothalom\nHorgoš 2 - Reske 2\nĐala - Tisasiget Rabe - Kibekhaza.\nTokom celog dana (24 časa) otvoreni su za saobraćaj sledeći granični prelazi:\nBački Breg - Hercegsanto.\nVlada Republike Srbije donela je na sednici održanoj 13.03.2020. godine Odluku o izmeni Odluke o proglašenju bolesti COVID-19 izazvane virusom SARS-CoV-2 zaraznom bolešću, kojom je propisano da se mere ograničenja ulaska i kretanja stranih državljana koji dolaze iz država i područja sa intenzivnom transmisijom bolesti COVID-19, odnosno žarišta epidemije (provincija Hubej u NR Kini, grad Degu, provincija Severni Gjongsang u Republici Koreji, kanton Tićino u Švajcarskoj, Italija, Iran i Rumunija), ne primenjuju na posade teretnih motornih vozila prilikom obavljanja međunarodnog prevoza tereta u drumskom saobraćaju.\nMeđunarodni tranzitni prevoz tereta u drumskom saobraćaju ograničava se na period najduže do 12 časova od momenta ulaska na teritoriju Republike Srbije.\nU skladu sa merama Vlade Republike Srbije za sprečavanje širenja i suzbijanje zarazne bolesti COVID-19, Ministarstvo spoljnih poslova Republike Srbije preporučuje srpskim državljanima koji borave u inostranstvu da sva putovanja u Republiku Srbiju koja nisu neophodna odlože do daljeg, naročito ukoliko planiraju dolazak iz zemalja, odnosno područja sa intenzivnom transmisijom bolesti COVID-19.\nRadi informisanja o merama koje preduzima Republika Srbija potrebno je pratiti sledeće sajtove:\nVlada Republike Srbije - https://www.srbija.gov.rs/\nMinistarstvo zdravlja Republike Srbije i Institut za javno zdravlje Srbije - https://covid19.rs/\nPovodom izbora za narodne poslanike Narodne skupštine Republike Srbije, koji su zakazani za 26. april 2020. godine, obaveštavamo da su informacije o glasanju u inostranstvu dostupne na sledećim internet stranama:\nDana 17. februara 2020. godine u prostorijama Ambasade Republike Srbije u Budimpešti organizovan je prijem povodom obeležavanja Dana državnosti Republike Srbije.\nNjegova ekscelencija, ambasador Ivan Todorov je održao govor, kojom prilikom je pozdravio goste i istakao da su odnosi dve zemlje na istorijskom maksimumu, te ukazao na značaj razvoja bilateralnih odnosa i saradnje na svim poljima između Srbije i Mađarske.\nAmbasador Ivan Todorov je posebno istakao da je Republika Srbija zemlja koja snažno podržava regionalne inicijative i jačanje veza sa svojim susedima, a posebno se zahvalio mađarskoj državi na snažnoj podršci u procesu evropskih integracija naše zemlje.\nPrijemu je prisustvovalo preko 150 zvanica iz diplomatskog i vojnog kora, javnog, političkog, privrednog i sportskog života Mađarske, najviših predstavnika SPC, te istaknutih predstavnika Samouprave Srba u Mađarskoj.\nU okviru proslave Dana državnosti Republike Srbije, Ambasada Republike Srbije je 15. februara 2020. godine za predstavnike srpske dijaspore u Mađarskoj organizovala i predstavu „Jovan Dučić – poslednja pesma“, koja je održana u zgradi zadužbine SPC „Tekelijanum“ u Budimpešti.\nTom prilikom je ambasador Ivan Todorov takođe održao prigodan govor u kome je ukazao na višeznačnost Sretenja u istorijskom pamćenju srpskog naroda, podsetivši na vreme kada je započeo sudbonosni ustanak protiv turske dominacije. Ambasador Todorov je govorio i o dalekosežnim posledicama koje je dizanje revolucije iz 1804. od strane Karađorđevih ustanika imalo u istoriji ne sam srpskog naroda, već i čitavog Balkana, a posebno se osvrnuo na srpsko-mađarske veze i odnose i ukazao na njihovu razgranatost i visok nivo.\nČlanovi Nacionalnog prosvetnog saveta Srbije su početkom februara posetili Budimpeštu, gde su se neposredno upoznali sa životom i radom srpske zajednice u Mađarskoj.\nČlanove delegacije Nacionalnog prosvetnog saveta je 5. februara primio i ambasador Republike Srbije u Budimpešti, Nj. E. Ivan Todorov i upoznao ih je sa radom ambasade.\nU razgovoru je istaknuto da su odnosi između Srbije i Mađarske istorijski na najvišem nivou i da su i na polju prosvete obezbeđeni uslovi za sačuvanje identiteta srpskog naroda u Mađarskoj i Mađara u Srbiji.\nDelegaciju su predvodili posebni savetnik ministra prosvete, nauke i tehnološkog razvoja Republike Srbije, nadležan za poslove srednjeg obrazovanja i obrazovanja odraslih dr. Aleksandar Pajić i predsednik Nacionalnog prosvetnog saveta Radivoje Stojković, koji je i direktor novosadske gimnazije „Jovan Jovanović Zmaj“.\nNacionalni prosvetni savet je savetodavno telo ministra prosvete, nauke i tehnološkog razvoja Republike Srbije.\nUprava za saradnju sa dijasporom i Srbima u regionu Ministarstva spoljnih poslova Republike Srbije raspisala je konkurse za sufinansiranje projekata koji svojim kvalitetom doprinose očuvanju i jačanju veza između matične države i Srba u regionu, i matične države i dijaspore.\nKonkursi su otvoreni od 20. januara do 10. februara 2020. godine.\nInformacije o konkursima i proceduri prijavljivanja mogu se naći na sledećoj web adresi: http://www.dijaspora.gov.rs/uprava-za-dijasporu-konkursi/\nU Ambasadi Republike Srbije u Budimpešti je 20. januara priređen prijem u čast muške i ženske vaterpolo reprezentacije Srbije, koje u okviru Evropskog prvenstva u vaterpolu borave u Budimpešti, a tog dana su imali slobodan dan.\nTom prilikom je ambasadoru Republike Srbije, Njegovoj ekscelenciji Ivanu Todorovu član muške reprezentacije Filip Filipović predao majicu sa potpisima svih članova srpske reprezentacije.\nAmbasada Republike Srbije u Budimpešti neće raditi 25. i 26. decembra 2019. godine (državni praznik u Mađarskoj). Tokom ova dva dana, građanima je na raspolaganju telefonski broj Ambasade 0036-1-322- 9838. Dana 24. i 27. decembra 2019. godine u periodu od 10.00 do 13.00 časova sa strankama će raditi Konzularno odeljenje Ambasade. Građani se tokom ta dva dana za pomoć mogu obratiti na isti telefonski broj. Svoja pitanja građani mogu, kao i do sada, da postavljaju i putem mejla: budapest-consulat@serbiaemb.t-online.hu\nVlada Republike Srbije donela je 24.10.2019. godine Odluku o ukidanju viza za državljane Republike Jermenije, nosioce običnih pasoša.\nPrema ovoj Odluci, državljani Republike Jermenije, nosioci običnih pasoša, mogu bez vize da ulaze, tranzitiraju i borave na teritoriji Republike Srbije najduže do 90 dana od datuma ulaska u Republiku Srbiju u periodu od 180 dana.\nOdluka je stupila na snagu 2.11. 2019. godine\nMinistarstvo prosvete, nauke i tehnološkog razvoja Republike Srbije objavilo je konkurs za dodelu stipendija za školsku 2019/2020. godinu za osnovne, specijalističke, master i doktorske studije namenjen pripadnicima srpskog naroda iz zemalja u regionu. Stipendije se dodeljuju u okviru Projekta „Srbija za Srbe iz regiona“.\nZainteresovani kandidati mogu preuzeti Prijavni formular, sa pratećom dokumentacijom, u Ambasadi Republike Srbije u Budimpešti, gde se predaju i zahtevi za stipendije. Rok za podnošenje prijava je 6. septembar 2019. godine.\nMinistarstvo prosvete, nauke i tehnološkog razvoja Republike Srbije doneće odluku o dodeli stipendija do 30. septembra 2019. godine.\nDana 19. juna 2019. godine donete su Odluke o sufinansiranju projekata koji svojim kvalitetom doprinose očuvanju i jačanju veza matične države i dijaspore, i matične države i Srba u regionu.\nOdluke se mogu preuzeti na sledećim veb adresama:\nMinistar rudarstva i energetike Republike Srbije Aleksandar Antić i ministar spoljnih poslova i spoljne trgovine Mađarske Peter Sijatro potpisali su 14. juna u Budimpešti međudržavni sporazum o izgradnji gasovoda preko državne granice Mađarske i Srbije, odnosno o saradnji u eksploataciji gasovoda.\nNakon potpisivanja sporazuma ministri su održali konferenciju za novinare na kojoj je ministar Aleksandar Antić izjavio da je sa mađarskim kolegom razgovarao i o gasno skladišnim kapacitetima dve zemlje i dodao je da postoji mogućnost da se srpske i mađarske berze za električne energiju do kraja godine ujedine, čime će stvoriti snažnu berzu u interesu čitavog regiona.\nPeter Sijarto je ukazao na nameru Mađarske da dugoročno obezbedi snabdevanje gasom, naglašavajući da je iz tih razloga za Mađarsku veoma bitna južna gasna ruta.\nIstakavši da su odnosi dve zemlje na najvišem političkom nivou – prijateljski, partnerski i bazirani na međusobnom uvažavanju – ministar Antić je ukazao da su obe države, i Srbija i Mađarska spremne da se bore i vode suverene politike u interesu svojih naroda i sada je došao trenutak, kada “jačamo političke i ekonomske odnose i saradnju u energetskoj sferi”.\nPosle zvaničnih razgovora u Ministarstvu spoljnih poslova i trgovine Mađarske, delegacija Srbije je posetila Ambasadu Republike Srbije u Budimpešti. Ministar rudarstva i energetike Aleksandar Antić i generalni direktor “Srbijagasa” Dušan Bajatović su se zadržali u dužem razgovoru sa Nj.E. Ivanom Todorovim, ambasadorom Republike Srbije u Budimpešti.\n(Na slici: ministar Aleksandar Antić, ambasador Ivan Todorov i generalni direktor “Srbijagasa” Dušan Bajatović)\nTokom četvorodnevne posete Budimpešti od 24. do 27. maja, Njegova svetost patrijarh srpski, gospodin Irinej je zajedno sa vladikom Budimske eparhije Lukijanom i crkvenom delegacijom 25. маја posetio Ambasadu Republike Srbije, gde su ga primili Njegova ekscelencija Ivan Todorov, ambasador Republike Srbije u Budimpešti, ministar-savetnik u Ambasadi Barbara Avdalović i vojni izaslanik, potpukovnik Duško Đekić.\nU razgovoru je ambasador Ivan Todorov upoznao goste sa aktuelnim bilateralnim odnosima između Republike Srbije i Mađarske, koje je ocenio da su na istorijski najvišem nivou i koji prerastaju u strateško partnerstvo. Vođen je i razgovor o položaju srpske zajednice u Mađarskoj, koji je takođe ocenjen izuzetno pozitivno.\nAmbasadu su posetili i generalni sekretar predsednika Srbije, Nikola Selaković, generalni direktor RTV Vojvodine, Jovan Koprivica, njegov zamenik Jožef Klem, predsednik Upravnog odbora RTV Vojvodine, Jovan Radić i Anđelko Vučić.\nNakon razgovora u Ambasadi, gospodin Irinej je sa delegacijom i domaćinima obišao Trg heroja u Budimpešti.\nU Ambasadi Republike Srbije u Budimpešti je u organizaciji Izaslanstva odbrane Republike Srbije 26. marta obeležena 20. godišnjica NATO bombardovanja protiv Jugoslavije.\nU prisustvu vojnih izaslanika više zemalja i predstavnika srpskih institucija i organizacija, kao i Srpske pravoslavne crkve u Budimpešti prikazan je dokumentarni film Ministarstva odbrane Srbije o događajima za vreme NATO bombardovanja 1999. godine i o ulozi Vojske Srbije u današnjim geopolitičkim uslovima.\nPre prikazivanja filma prisutnima se obratio izaslanik Ministarstva odbrane Srbije u Budimpešti, potpukovnik Duško Đekić, podsećajući da 24. marta Srbija svake godine odaje poštu žrtvama NATO bombardovanja, seća se svojih žrtava iz tog rata, ali i svih drugih, kroz koje je Srbija prošla.\n„Od NATO bombardovanja je prošlo dvadeset godina, ali su sećanja još uvek živa, kao i posledice neželjenog sukoba. Tada se deo međunarodne zajednice vojnom intervencijom umešao u završnicu građanskog rata na tlu bivše SFRJ, sledeći svoje političke, ekonomske i vojne ciljeve. Vojnici, generalno ne podržavaju ratove, zato što znaju njihove posledice, ali oni donose odluke u ratu, a ne o ratu. Zato su oružane snage 1999. godine stale na čelo odbrane tadašnje države Jugoslavije, izvršavajući svoju ustavnu ulogu i čineći ono na šta su se obavezali vojničkom zakletvom i svojom čašću“ – rekao je potpukovnik Duško Đekić povodom obeležavanja godišnjice NATO bombardovanja.\n(Na fotografijama: Ambasador Republike Srbije Ivan Todorov i vojni izaslanik Duško Đekić tokom prijema i gosti tokom prikazivanja dokumentarnog filma o NATO bombardovanju.)\nUprava za saradnju sa dijasporom i Srbima u regionu Ministarstva spoljnih poslova Republike Srbije raspisala je konkurse za sufinansiranje projekata koji svojim kvalitetom doprinose očuvanju i jačanju veza između matične države i Srba u regionu, kao i matične države i dijaspore.\nKonkursi su otvoreni od 13. marta do 1. aprila 2019. godine.\nInformacije o konkursima i proceduri prijavljivanja mogu se naći na sledećoj web adresi:\nU okviru priprema za svečano otvaranje Srpskog kulturnog centra „Kolo“ u mađarskom gradu Morahalom kod mađarsko-srpske granice, Nj.E. Ivan Todorov, ambasador Republike Srbije u Budimpešti primio je 28. februara delegaciju grada. Gradonačelnik Morahaloma, Zoltan Nogradi je informisao Ambasadora da će ovaj jedinstveni kulturni centar Srba biti spreman za svečano otvaranje na najvišem državnom nivou u aprilu.\nIzgradnja Srpskog kulturnog centra „Kolo“ se realizuje u okviru projekta prekogranične saradnje IPA u vrednosti od oko 4 miliona evra, koji je usmeren je za izgradnju srpskog kulturnog centra u Morahalomu i mađarskog kulturnog centra u Paliću. Srpski kulturni centar će imati trojni karakter: kulturni, gastronomski i verski, i biće jedinstvena institucija u promovisanju srpske kulture u Mađarskoj i u proširivanju saradnje Srba i Mađara.\nImajući u vidu da je Morahalom popularan banjsko-turistički centar i da beleži godišnje 260-270.000 turista iz Srbije, otvaranjem ovog centra će turistička ponuda biti upotpunjena. U okviru centra će raditi i kancelarija za turiste, koja će imati i zadatak organizovanja izleta u Srbiju za turiste koji iz drugih delova Mađarske i iz inostranstva posećuju Morahalom.\nAmbasador Ivan Todorov je istakao da zahvaljujući se dobrim odnosima Mađarske i Srbije i prijateljstva mađarskog i srpskog naroda kontinuirano realizuju projekti koji su od velikog značaja za Srbe u Mađarskoj i za Mađare u Srbiji, a ujedno služe i razvoju turizma u obema državama. U Mađarskoj će se ove godine realizovati dva značajna projekta: u aprilu se očekuje otvaranje Srpskog kulturnog centra „Kolo“ u gradu Morahalom, a u maju otvaranje obnovljenog kompleksa srpske kulture u Sentandreji, u okviru toga i novoizgrađenog Muzeja Eparhije budimske Srpske pravoslavne crkve. Oba kompleksa će biti otvorena na najvišem državnom nivou. (Na slici: Nj. E. Ivan Todorov i gradonačelnik Zoltan Nogradi.)\nU Ambasadi Republike Srbije je 22. februara organizovano Vojvođansko veče povodom učešća Srbije na 42. Međunarodnom sajmu turizma „Putovanje 2019“, održanim u Budimpešti između 21. i 24. februara, gde je među 300 izlagača iz 30-tak zemalja predstavljena i turistička ponuda Vojvodine. U saradnji sa Pokrajinskom vladom Vojvodine, Pokrajinskim sekretarijatom za privredu i turizam i Turističkom organizacijom Vojvodine, u organizaciji Privredne komore Vojvodine na sajmu je prikazana turistička ponuda 20 turističkih i ugostiteljskih preduzeća iz Vojvodine.\nVojvođansko veče u Ambasadi Republike Srbije je bilo veoma posećeno, među mnogobrojnim gostima bio je značajan broj turističkih novinara iz Mađarske, koji su zainteresovani za popularizaciju turističkih destinacija u Srbiji.\nU obraćanju prisutnima, potpredsednik Pokrajinske vlade i pokrajinski sekretar za privredu i turizam Ivan Đoković se osvrnuo na dobre odnose Srbije i Mađarske u svim oblastima života, posebno ukazujući na lične prijateljske odnose predsednika Srbije Aleksandra Vučića i premijera Mađarske Viktora Orbana, ali i na zbližavanje srpskog i mađarskog naroda proteklih godina. Opisujući zajedničke interese i težnje, Ivan Đoković je ukazao nameru i želju da Srbi i Mađari zajedno grade mir i stvaraju vrednosti za sadašnje i buduće generacije. Nadovezujući na ove misli, Nj.E. Ivan Todorov, ambasador Republike Srbije u Budimpešti je pozvao Srbe i Mađare na stvaranje pojedinačnih prijateljstava i na gradnju mostova za povezivanje pojedinaca, jer će to biti najbolja osnova na kojoj se baziraju dobri odnosi između dve države.\nNa štandu Vojvodine na sajmu „Putovanje 2019“ je 22. februara održana i posećena konferencija za novinare, na kojoj je direktorka Turističke organizacije Vojvodine dr. Nataša Pavlović podsetila da je Novi Sad ove godine evropska prestonica mladih, a 2021. će biti evropska prestonica kulture, i da je i to jedan od važnih razloga da se poseti Vojvodina, dok je predsednik Privredne komore Vojvodine, Boško Vučurević potvrdio da komora pruža pomoć za umrežavanje i proširivanje saradnje vojvođanskih i mađarskih turističkih subjekata i učestvuje u uspostavljanju odnosa potencijalnih partnera.\nPovodom novogodišnjih praznika i Božića u Ambasadi Republike Srbije u Budimpešti se neće raditi 31. decembra 2018. godine, 1. i 2. januara, kao i 7. januara 2019. godine.\nObaveštavamo državljane Republike Srbije koji su rođeni na teritoriji bivših republika SFR Jugoslavije, a koji do sada nisu pokrenuli postupak za upis u matične knjige rođenih u Republici Srbiji, da bi trebalo da pokrenu ovaj postupak i regulišu svoju obavezu upisa u matične knjige rođenih u Republici Srbiji. Nadležne policijske uprave MUP Republike Srbije koje ubuduće budu rešavale po zahtevima za izdavanje putnih isprava podnetih u diplomatsko-konzularnim predstavništvima zahtevaće dopunu zahteva sa ažurnim podacima o upisu u matične knjige rođenih u Republici Srbiji, tako da stranke neće biti u mogućnosti da pribave nove putne isprave ukoliko prilikom zahteva budu prilagale izvode iz matične knjige rođenih koje su izdali organi iz bivših republika SFR Jugoslavije.\nPovodom obeležavanja 11. novembra, državnog praznika Srbije, Dana primirja u Prvom svetskom ratu u Ambasadi Republike Srbije se neće raditi 12. novembra 2018.\nVlada Republike Srbije donela je 8. oktobra 2018. godine Odluku o prestanku važenja Odluke o ukidanju viza za ulazak u Republiku Srbiju za državljane Islamske Republike Iran, nosioce običnih pasoša. Ova odluka stupa na snagu 17. oktobra 2018. godine. Od tog datuma, državljanima Islamske Republike Iran, nosiocima običnih pasoša, za ulazak, tranzit i boravak na teritoriji Republike Srbije potrebna je viza.\nU okviru manifestacije „Nacionalni galop“, 15. i 16. septembra o.g., duž Andraši bulevara u neposrednoj blizini Ambasade R. Srbije u Budimpešti organizovan je „Ulični korzo“ na kome su učesnici galopa, među njima i R. Srbija, imali svoj štand na kome su promovisali svoju turističku ponudu, kulturne i gastronomske vrednosti.\nSrbiju su na štandu, po pozivu Ambasade, predstavljali Turistička organizacija Srbije i privrednici članovi RPK Kruševac.\nBogata turistička ponuda je dopunjena i kulturno umetničkom programom i izložbom tekstilnih proizvoda zanatskih radionica.\nŠtand R. Srbije je video više desetina hiljada mađarskih građana i turista iz celog sveta.\nU Ambasadi R. Srbije u Budimpešti je 14. septembra o.g., održan Srpsko – mađarski turistički forum, odnosno promocija turističke ponude R. Srbije sa posebnim naglaskom na zimski turizam. U okviru foruma su zanatske radionice iz R. Srbije priredile izložbe svojih radova od tekstila a folklorna grupa Sveti Đorđe iz Beograda kulturno umetnički program. Forum je organizovala Ambasada u saradnji sa Trgovinskom i industrijskom komorom Budimpešte, Turističkom agencijom „Alpha Travel SEE“, Turističkom organizacijom Srbije i Regionalnom privrednom komorom Rasinskog upravnog okruga (RPK Kruševac).\nZa srpski turizam veliko interesovanje su pokazali predstavnici i članovi regionalnih trgovinsko i industrijskih komora iz Mađarske, članovi Mađarsko-srpskog poslovnog saveta, turistički radnici, vlasnici turističkih agencija, profesori i studenti sa Budimpeštanskih fakulteta koje imaju katedru za turizam i štampani i elektronski mediji iz Mađarske.\nTokom otvaranja foruma ambasador R. Drobac je istakao da Ambasada podržava ovakve i slične manifestacije koje se bave promocijom turističke ponude R. Srbije i dodao je da su turistički forumi važni, jer mađarski građani veoma malo znaju o turističkim i sveukupnim potencijalima Srbije i to je jedan od razloga što turistička saradnja između Mađarske i Srbije značajno zaostaje za političkom i ekonomskom saradnjom i ne odgovara stvarnim mogućnostima razvoja turizma. Nagkasio je da je ovo prava prilika da veoma dobre odnose Srbije i Mađarske unapredimo u praktičnom smislu, da poslovni ljudi razgovaraju i da realizuju zajedničke dogovore.\nNakon prezentacije turističke ponude R. Srbije, poseban kvalitet uspehu turističkog foruma dali su B2B razgovori sa mađarskim turističkim radnicima i komorama, koji su pokazali veliko interesovanje za saradnju sa agencijama iz Srbije i sa Regionalnom privrednom komorom Rasinskog upravnog okruga (RPK Kruševac). Predstavnik Trgovinske i industrijske komore Budimpešte je predložio da se započnu razgovori sa predsednikom RPK Kruševac o potpisivanju Sporazuma o saradnji.\nU Budimpešti je 08-09. februara 2018. godine održana četvrta zajednička sednica Vlada Republike Srbije i Mađarske, predvođenih Predsednicima Vlada Anom Brnabić i Viktorom Orbanom.\nPre zajedničke sednice održan je niz bilateralnih susreta resornih ministara o konkretnim pitanjima od obostranog interesa, a odvojeni razgovor su imali i PV Ana Brnabić i Viktor Orban.\nZajednička sednica, kojoj su prisustvovali skoro svi ministri sa obe strane, potvrdila je izuzetno dobre i prijateljske odnose vlada Srbije i Mađarske, obostranu spremnost da se oni dalje unapređuju i razvijaju, nastavak aktivne podrške Mađarske pristupnom procesu Srbije u EU, kao i orijentaciju na razvoj međusobne ekonomske saradnje, pri čemu je od posebnog značajan spremnost obe zemlje da se ekonomska saradnja Mađarske sa Srbijom proširi na teritoriju cele Srbije. Poseban značaja je dat i na povezivanje Srbije i Mađarske u oblasti infrastrukture i komunikacija, odnosno saobraćaja. U okviru sednice je potpisano 10 sporazuma iz raznih oblasti, od infrastrukture, poljoprivrede i vojne saradnje do produžetka programa kulturne i prosvetne saradnje.\nObostrano je ocenjeno da su obe zemlje za nacionalne manjine one druge učinile izuzetno mnogo i da je to značajan napredak u obezbeđivanju njihovih prava i stvaranju uslova za nesmetano ispoljavanje njihovih kulturnih posebnosti i interesa.\nU sklopu zajedničke sednice održan je i biznis forum, i u okviru njega i energetski forum, na kome su izlagali i PV Ana Brnabić i Viktor Orban.\nNa kraju posete, PV Republike Srbije Anu Brnabić je u kurtoaznu posetu primio i predsednik Mađarske Janoš Ader.\nU Ambasadi Republike Srbije je u Budimpešti 15. septembra održan Srpsko-mađarski poslovno-turistički forum sa prisustvom više od sto privrednika. Forum su organizovali Privredna komora Vojvodine i Mađarsko-srpski poslovni savet, uz logističku podršku ambasade. Cilj foruma je bilo predstavljanje privrednih i turističkih potencijala AP Vojvodine, i uspostavljanje i intenziviranje srpsko-mađarske ekonomske saradnje.\nForum je otvorio Igor Mirović, predsednik Vlade AP Vojvodine, koji je naglasio da je ovo prilika da se veoma dobri odnosi Srbije i Mađarske unaprede u praktičnom smislu, da poslovni ljudi porazgovaraju i realizuju zajednička ulaganja u Mađarskoj i u Srbiji.\nAmbasador Rade Drobac, domaćin skupa, je ukazao da je saradnja između dve zemlje u poslednje vreme u usponu, ali sve mogućnosti još nisu iskorišćene. Govorio i o zalaganju ambasade na unapređenju privredne saradnje.\nPrisutnima su se obratili i Boško Vučurević, predsednik Privredne komore Vojvodine, Laslo Volf, predsednik Mađarsko-srpskog poslovnog saveta, Nataša Pavlović, direktor Turističke organizacije Vojvodine, Janoš Babić, generalni konzul Mađarske u Subotici i Mikloš Jojart, izvršni direktor Mađarsko-srpske trgovinske i industrijske komore.\nPoseban kvalitet uspehu poslovnog foruma su dali B2B razgovori privrednika održani nakon plenarne sednice. Interesovanje mađarskih privrednika je bilo veliko za razgovor u oblasti poljoprivredne i prehrambene industrije, građevinskog, energetskog i IT sektora, ugostitetljstva i nautičkog turizma, metalske industrije, hotelijerstva i bankarstva.\nPrеdsеdnik Rеpublikе Srbijе Alеksandar Vučić sastao sе 11. septembra u Sеnti sa prеdsеdnikom Mađarskе Janošеm Adеrom povodom obеlеžavanja 320 godina od Bitkе kod Sеntе.\nTokom susrеta dеlеgacija, prеdsеdnik Vučić zahvalio jе Mađarskoj na podršci еvropskom putu Srbijе i izrazio zadovoljstvo uspеšnim razvojеm odnosa Srbijе i Mađarskе, naglasivši da su politički, еkonomski i kulturni odnosi dvеju zеmalja na visokom nivou. "Stabilnost i uspеšan razvoj odnosa Srbijе i Mađarskе su u prioritеtnom intеrеsu obеju zеmalja. Od januara do jula 2017. godinе robna razmеna dostigla jе 818,7 miliona еvra, što ukazujе na porast povеrеnja poslovnog svеta u obе zеmljе", istakao jе prеdsеdnik Vučić. On jе naglasio da u Srbiji postoji povoljno i stimulativno poslovno okružеnjе i sigurnost za invеstitorе, kao i da su mađarska ulaganja i učеšćе mađarskih kompanija u zajеdničkim projеktima dobrodošli. Prеdsеdnik Vučić jе dodao da jе intеnziviranjе saradnjе dvеju zеmalja mogućе u oblastima infrastrukturе, saobraćaja, еnеrgеtikе, poljoprivrеdе, vodoprivrеdе, tеlеkomunikacija, turizma i prеkograničnе saradnjе.\nPrеdsеdnik Adеr jе istakao da su bilatеralni odnosi na najvišеm nivou i da sе politički dijalog i lični odnosi rukovodstava dvеju zеmalja konstantno unaprеđuju, istakavši da zasluga za unaprеđеnjе tih odnosa u vеlikoj mеri pripada prеdsеdniku Vučiću. „Mađarska podržava ulazak Srbijе u EU i sprеmna jе da svoja iskustva u prеgovorima sa EU podеli sa Srbijom“, naglasio jе mađarski prеdsеdnik.\nNakon susrеta, prеdsеdnici Alеksandar Vučić i Janoš Adеr položili su vеncе na Spomеnik junacima Sеnćanskе bitkе.\nMinistarstvo prosvete, nauke i tehnološkog razvoja poziva sve zainteresovane pripadnike srpske nacionalne zajednice iz država u regionu (Madjarske, Bugarske, Rumunije, Makedonije, Albanije i Slovenije) starosti od 18 do 35 godina da se prijave za dodelu stipendija Vlade Republike Srbije u okviru projekta „Srbija za Srbe iz regiona”.\nRok za dostavljanje formulara i propratne dokumentacije je 18. septembar 2017. godine.\nPoziv za prijavljivanje za dodelu stipendija i prijavni formular možete preuzeti OVDE.\nTreća zajednička sednica Vlada Srbije i Mađarske održana je u Nišu 20. i 21. novembra 2016.g., kojom prilikom je obostrano ocenjeno da međusobni odnosi nikada nisu bili bolji i potvrđena spremnost za njihovo dalje unapređenje.\nNa zajedničkoj konferenciji za novinare predsednik Vlade RS, Aleksandar Vučić ocenio da Srbija i Mađarska imaju iskrene i prijateljske odnose, koji su u političkom smislu najbolji mogući, a cilj je da se oni u sferi ekonomije dodatno poboljšaju. Premijer Vučić je naveo da je sa svojim mađarskim kolegom razgovarao i o privlačenju investitora iz te zemlje, i to ne samo u Vojvodinu, već i u druge delove Srbije, kao i da je i Mađarska zainteresovana za privlačenje srpskih investitora.\nPremijer Vučić je izrazio zahvalnost Mađarskoj zbog podrške koju pruža Srbiji u procesu evropskih integracija. Ocenio je i da je odnos Srbije prema mađarskoj manjini veoma dobar, kao i da je odnos Mađarske prema srpskoj zajednici u toj zemlji takođe odličan.\nPremijer Mađarske, Viktor Orban, je poručio da njegova zemlja želi da investira u Srbiju, i to u privredne grane koje su u obostranom interesu, dodajući da analize te zemlje pokazuju da Srbija stoji pred velikim uzletom u razvoju i da pruža značajne mogućnosti inostranim investitorima. Istakao je i da je stabilnost u Srbiji od ključnog značaja za stabilnost čitave centralne Evrope, uključujući i Mađarsku, i zato će podržati sve korake protiv terorizma i za očuvanje sigurne bezbednosne situacije u Srbiji. Orban je vezano za nacionalne manjine konstatovao da Srbija sprovodi manjinsku politiku koja prevazilazi evropske standarde.\nNa marginama zajedničke sednice vlada u Nišu održan i srpsko-mađarski biznis forum u organizaciji Privredne komore Srbije i Nacionalne trgovinske kuće Mađarske, na kome je učestvovalo 250 privrednika iz 170 kompanija.\nTradicionalna manifestacija „Mesec srpske kulture u Mađarskoj“ u organizaciji Kulturnog i dokumentacionog centra Srba u Mađarskoj je ove godine otvorena 10. septembra 2016. godine u Deski. U ime Vlade R. Srbije je prisustvovao Nenad Ivanišević, državni sekretar u Ministarstvu za rad, zapošljavanje, socijalna i boračka pitanja, a bili su prisutni i ambasador R. Srbije u Mađarskoj R. Drobac, i L. Kiralj, gradonačelnik Deske.\nU prisustvu velikog broja učesnika i gledalaca, „Mesec srpske kulture u Mađarskoj“ je otvoren „Ajvarijadom“, i smotrom KUD iz cele Mađarske i šireg regiona. Alvarijadu je muzički pratio duvački orkestar B. Mladenovića iz Svilajnca.\nManifestacija „Mesec srpske kulture u Mađarskoj“ će trajati do 10. oktobra ove godine, i obuhvatiće sve segmente srpske kulture, tradicije i savremenog stvaralaštva.\nViše informacija i Program „Meseca srpske kulture u Mađarskoj“ možete pronaći na internet stranici Kulturnog i dokumentacionog centra Srba u Mađarskoj.\nJadranka Joksimović, ministar bez portfelja zadužen za evropske integracije R. Srbije, je na poziv P. Sijarta, MSPST Mađarske, 31. avgusta 2016. godine boravila u zvaničnoj poseti Budimpešti. Tom prilikom je imala odvojene susrete sa P. Sijartom, MSPST, i S. Takačem, DS u Kabinetu premijera Mađarske zaduženim za pitanja EU.\nJadranka Joksimović se u razgovorima zahvalila Mađarskoj na iskrenoj podršci koju pruža R. Srbiji na putu EU integracija, i izrazila uverenje da će biti otvoreno još nekoliko pregovaračkih poglavlja do kraja godine. Isto tako je ukazala na potrebu da dve zemlje konkurišu za fondove EU namenjene prekograničnoj saradnji. Takođe je istakla značaj uključivanja mađarske nacionalne manjine u politički život Srbije, i ocenila da će njihov položaj i ubuduće biti unapređen. Rekla je da će zajednička sednica dve vlade biti održana oktobra ili novembra ove godine u R. Srbiji, što je ocenila kao dokaz spremnosti za unapređenjem saradnje. Kada je reč o regionalnoj situaciji, naglasila je da R. Srbija sigurno neće učestvovati u podizanju tenzija i uzdržavaće se od izjava, dok države članice EU imaju znatno veću odgovornost u smirivanju regionalnih napetosti.\nP. Sijarto, MSPST, je najavio skoro otvaranje još jednog graničnog prelaza između dve zemlje, kao i otvaranje još jednog do kraja 2020. godine. Kada je reč o mađarskoj nacionalnoj manjini u R. Srbiji, Sijarto je rekao da Mađarska sa zahvalnošću gleda na odluku Aleksandra Vučića, predsednika vlade R. Srbije, da SVM participira na republičkom i pokrajinskom nivou.\nU Subotici je 04. aprila 2016. g., nakon pet godina pauze, obnovljen rad Međuvladine mešovite komisije (MMK) za nacionalne manjine Republike Srbije (RS) i Mađarske. Zasedanje komisije, peto po redu, otvorili su kopredsednici komisije, Nenad Ivanišević, državni sekretar Ministarstva za rad, zapošljavanje, boračka i socijalna pitanja RS, i Ferenc Kalmar, poverenik ministra spoljnih poslova i spoljne trgovine zadužen za razvoj susedske politike Mađarske, a rad komisije su pozdravili Ministar za rad, zapošljavanje, boračka i socijalna pitanja RS, Aleksandar Vulin, i Predsednik Skupštine AP Vojvodine i predsednik Saveza vojvođanskih Mađara, Ištvan Pastor, koji su istakli izuzetan razvoj bilateralnih odnosa između dve zemlje i poželeli uspešan rad ove komisije, u interesu srpske nacionalne manjine u Mađarskoj i mađarske nacionalne manjine u RS.\nNakon svestrane analize velikog broja pitanja iz domena prava nacionalnih manjina u obe zemlje, kopredsednici komisije, N. Ivanišević i F. Kalmar, su potpisali zajednički zapisnik koji će poslužćiti kao osnova za dalji rad na poboljšanju uslova života i rada nacionalnih manjina u RS i Mađarskoj.\nNa sednici je dogovoren nastavak rada u užem sastavu radi usaglašavanja onih pitanja oko kojih na sednici nije bilo potpune saglasnosti a postignuti dogovori bi se kasnije uneli u zapisnik kao njegov aneks.\nRad komisije je protekao u prijateljskoj atmosferi i uz međusobno uvažavanje interesa.\nU Budimpešti je od 17. do 18. marta održano Osmo zasedanje Zajedničke komisije za ekonomsku saradnju Srbije i Mađarske. Tokom zasedanja su dogovorene zajedničke aktivnosti u cilju daljeg jačanja trgovinske i ekonomske saradnje dve zemlje, kao i da se naredno zasedanje Komisije održi 2017. godine u Beogradu. Obostrano je istaknuta spremnost za nastavak intenzivnog rada na širenju i produbljivanju bilateralnih ekonomskih odnosa.\nNakon plenarnog sastanka Komisije ministar poljoprivrede i zaštite životne sredine Snežana Bogosavljević-Bošković, koja je i kopredsednik srpskog dela zajedničke komisije za ekonomsku saradnju, je sa ministrom spoljnih poslova i spoljne trgovine Peterom Sijartom, koji je i kopredsednik mađarskog dela Komisije, potpisala Protokol sa zasedanja, a potpisan je i Memorandum o saradnji u oblasti zdravlja i farmaceutske industrije za period 2015-2020, i Memorandum o turističkoj saradnji.\nTokom boravka u Budimpešti ministar Bogosavljević-Bošković se sastala i sa ministrom poljoprivrede Mađarske Šandorom Fazekašom, sa kojim je razgovarala o daljem unapređenju saradnje u oblasti poljoprivrede. Ministar Bogosavljević-Bošković je u okviru programa posetila i Mađarsku poljoprivrendu komoru gde se sastala sa njenim predsednikom Balažom Đerfijem.\nNa marginama zasedanja ekonomske komisije je uspešno realizovan i Biznis forum srpskih i mađarskih privrednika, u organizaciji Privredne komore Srbije i Mađarske nacionalne trgovinske kuće, sa fokusom na poljoprivredni i prehrambeni sektor.\nMaja Gojković, predsednik NS RS, je boravila od 18-19. novembra o.g u zvaničnoj i prijateljskoj poseti Mađarskoj, na poziv Lasla Kevera, predsednika Parlamenta Mađarske. Tokom razgovora sa Laslom Keverom obostrano je konstatovano kontinuirano unapređenje odnosa dve zemlje i saradnja u mnogim pitanjima od obostranog značaja, kao i proširenje saradnje u ekonomskoj sferi.\nMaja Gojković, predsednik NS RS, i Laslo Kever, predsednik Parlamenta Mađarske, su imali sadržajne razgovore i u vezi aktuelne situacije i budućeg razvoja sveukupnih odnosa dve države, posle kojih su sa zadovoljstvom konstatovali da se odnosi dve zemlje nalaze na istorijskom maksimumu i bez otvorenih pitanja. Ocenjeno je da su poseta i razgovori protekli u prijateljskoj i otvorenoj atmosferi, i potvrdili nastavak pozitivnog trenda u razvoju sveukupnih odnosa između Republike Srbije i Mađarske.\nMaja Gojković se tokom boravka susrela i sa Grupom prijatelja RS u Parlamentu Mađarske.\nU Pečuju je 3. maja svečano osveštana novoizgrađena crkva „Sv. Andronik i Junije“ i otvoren Muzej SPC. Ovo je prva srpska pravoslavna crkva izgrađena na tlu Mađarske nakon više od sto godina.\nSvečanu listurgiju je vodio Patrijarh srpski, gospodin Irinej, uz pomoć Vladike Budimskog i administratora Temišvarskog Lukijana i rumunskog episkopa Đule, Siluana. Svečanom osvećenju su prisustvovali visoki zvaničnici RS i Mađarske, kao i oko 400 vernika SPC iz Pečuja, ali i iz cele Mađarske, pa i hrvatskog dela Baranje. Patrijarh Irinej je na kraju liturgije u obraćanju prisutnima istakao značaj izgradnje crkve u vremenu kada se ostale ruše, što svedoči o prijateljstvu i miru, nasuprot ratovima i sukobima. U tom smislu posebno je naglasio da su srpska manjina u Mađarskoj i mađarska manjina u Republici Srbiji most koji treba da spaja srpski i mađarski narod.\nNa svečanosti su između ostalog govorili i specijalni izaslanik predsednika RS Tomislava Nikolića, Radoslav Pavlović, kao Peter Hopal, DS u Ministarstvu ljudskih resursa Mađarske.\nNakon osveštavanja crkve, svečano je otvoren i Muzej zbirke crkveno-istorijskih predmeta Baranje, koji je adaptiran u prostoru bivše kapele SPC.\nLaslo Kever, predsednik Parlamenta Mađarske, je 16-17. aprila 2015.g. zvanično posetio Republiku Srbiju. Tokom posete imao je odvojene susrete sa Tomislavom Nikolićem, predsednikom RS, Aleksandrom Vučićem, predsednikom Vlade RS, Majom Gojković, predsednik NS RS i Ištvanom Pastorom, predsednikom SVM. Predsednici Vlade Republike Srbije Aleksandar Vučić i Parlamenta Mađarske Laslo Kever su ocenili da su politički odnosi dveju zemalja na najvišem nivou u poslednjih nekoliko decenija, što je od velikog značaja za obe države. Dvojica sagovornika su tokom sastanka konstatovala da je napravljen suštinski pomak u prevazilaženju otvorenih pitanja iz prošlosti. Premijer RS je ukazao da se u Srbiji veoma poštuje mađarska nacionalna manjina koja zajedno sa srpskom nacionalnom manjinom u Mađarskoj predstavlja most saradnje između dve zeme. Istakao je zahvalnost Mađarskoj na podršci u procesu evrointegracija Srbije a razmotrene su i mogućnosti za povećanje ekonomske i saradnje na ostvarenju energetske bezbednosti dve zemlje. Konstatovano je da nisu iskorišćeni svi potencijali i da će najavljena gradnja brze pruge između Beograda i Budimpešte uz pomoć kineskog kapitala pružiti dodatni podsticaj ukupnoj saradnji.\nMaja Gojković, predsednik NS RS, je istakla da je Mađarska zemlja sa kojom razvijamo najbolje političke, ekonomske i kulturne odnose, i da je sa predsednikom Parlamenta Mađarske dogovorena saradnja i na nivou skupštinskih odbora.\nPrvi potpredsednik Vlade Srbije i ministar spoljnih poslova Ivica Dačić je na poziv ministra spoljnih poslova i spoljne trgovine Mađarske Petera Sijarta 7. aprila u Budimpešti učestovao na sastanku ministara spoljnih poslova Mađarske, Republike Srbije, Republike Grčke, Republike Makedonije i ministra za pitanja EU Republike Turske, posvećenom pitanjima energetske bezbednosti Centralne i Jugoistočne Evrope.\nMinistar Dačić je nakon sastanka na zajedničkoj konferenciji za novinare izrazio zadovoljstvo što su predstavnici pet zemalja po prvi put zvanično izrazili spremnost da zajedno učestvuju u infrastrukturnim projektima koji će obezbediti mogućnost da ove zemlje osiguraju energetsku bezbednost. Istakao da je ovo pitanje za Srbiju ne samo od vitalnog ekonomskog i energetskog značaja, već pitanje od nacionalnog značaja.\nMinistar Dačić naglasio je da očekuje da se najpre definiše ceo projekat, a zatim i izradi zajednička studija izvodljivosti. Apelovao je i na blagovremenu odgovorajuću komunikaciju sa Evropskom komisijom.\nMinistar Dačić je na marginama ministarskog sastanka u Budimpešti imao i bilateralni susret sa ministrom spoljnih poslova Republike Grčke Nikosom Kociasom.\nNavršava se 11 godina od etnički motivisanog nasilja i progona Srba i nealbanaca od strane Albanaca od 17. do 19. marta 2004. godine. U tri dana nasilja Albanaca nad Srbima i nealbancima stradalo je 10 Srba i 9 nealbanaca, srušeno i zapaljeno 35 crkava i manastira, 935 srpskih objekata, od kojih 738 srpskih kuća, 10 javnih objekata kao što su škole, pošte i domovi zdravlja. Proterano je 4.012 Srba iz šest gradova i devet sela.\nPred očima međunarodne vojne i civilne misije na Kosovu i Metohiji, oličene u Kforu i UNMIK-u, na početku XXI veka se dogodio nečuveni teror i progon nad Srbima. U tom trenutku je na Kosovu i Metohiji bilo 38.000 vojnika Kfora iz 39 zemalja kao i 8.000 UN policajaca iz 52 zemlje. Ovo je posle juna i jula 1999. godine, bio drugi veliki progon Srba sa Kosova i Metohije pred očima čitavog sveta, i pored teško naoružanih vojnika Kfora i UNMIK policije.\nSve međunarodne organizacije na Kosovu i Metohiji su osudile etnički motivisano martovsko nasilje Albanaca nad Srbima i nealbancima, od kojih su najznačajnije OUN i OEBS. Međutim, nikakve političke ili druge akcije međunarodne zajednice oličene pre svega u njenim organizacijama i institucijama, niti države čiji su predstavnici u međunarodnim misijama na KiM, nisu ništa preduzele da se pogrom spreči, ni da se njegove posledice prevaziđu, niti je za ovaj zločin iko odgovarao.\nPrvi potpredsednik Vlade Srbije i ministar spoljnih poslova Ivica Dačić je na poziv ministra spoljnih poslova i spoljne trgovine Petera Sijartoa 11. februara boravio u zvaničnoj poseti Budimpešti. Šef srpske diplomatije je tom prilikom imao razgovore i sa premijerom Mađarske, Viktorom Orbanom i predsednikom parlamenta, Laslom Keverom.\nMinistar Dačić je izrazio zadovoljstvo razvojem bilateralnih odnosa, ističući da je u poslednje 2-3 godine došlo do istorijskog napretka u prevazilaženju otvorenih pitanja i razlika u prošlosti. Istakao da su ekonomski odnosi dveju zemalja bolji nego ikad, spoljnotrgovinska razmena iznosi više od milijardu evra, napominjući da je Mađarska za Srbiju prošle godine bila šesta zemlja po obimu spoljnotrgovinske razmene. Naveo da je razgovarano i o otvaranju novih graničnih prelaza, uz napomenu da Srbija želi da granica bude otvorena za protok ljudi, robe i kapitala, ali zatvorena za ilegalne migracije, kriminal, trgovinu ljudima.\nKao centralni projekat dve zemlje označio je pitanje modernizacije pruge Budimpešta-Beograd koji bi trebalo da se realizuje zajedno sa kineskom stranom. Ministar Dačić je izrazio zahvalnost Mađarskoj na podršci koju pruža Srbiji u evrointegracijama, kao i pomoći u prenošenju mađarskih iskustava iz tog procesa.\nRazgovarano je i o otkazivanju izgradnje gasovoda Južni tok, a šef srpske diplomatije istakao je da pitanje snabdevanja gasom treba zajednički rešavati.\nTokom susreta sa premijerom Mađarske, ministar Dačić i premijer Orban razmenili su mišljenja i o najvažnijim pitanjima u međunarodnim odnosima, uključujući i pitanje ukrajinske krize.\nPrvi potpredsednik Vlade Republike Srbije i ministar spoljnih poslova Ivica Dačić, u okviru zvanične posete Mađarskoj, posetio je sedište Dunavske komisije u Budimpešti. Tom prilikom se susreo sa rukovodstvom Sekretarijata i predstavnicima zemalja članica i posmatrača Dunavske komisije. U razgovorima je naročito istaknut ekonomski i infrastrukturni potencijal reke Dunav za celu Evropu.\nPoseta Dunavskoj komisiji posebno je značajna imajući u vidu da od juna 2014. godine Srbija ponovo predsedava Dunavskoj komisiji.\nDunavska komisija je nastala usvajanjem Konvencije o režimu plovidbe Dunavom koja je usaglašena i usvojena na međunarodnoj konferenciji u Beogradu 18. avgusta 1948. godine. „Beogradska konvencija" je i danas temeljni dokument koji reguliše ovu materiju i istovremeno najvažniji međunarodni dokument kojem je depozitar Republika Srbija.\nPotpredsednik Vlade Republike Srbije i ministar građevinarstva, saobraćaja i infrastrukture Zorana Mihajlović, ministar spoljnih poslova i spoljne trgovine Mađarske Peter Sijarto, i zamenik direktora Državne komisije za razvoj i reformu NR Kine, Su Sijanping potpisali su 14. januara o.g. u Vladi Srbije Trilateralni plan saradnje, koji predviđa da Studija izvodljivosti o modernizaciji pruge Beograd–Budimpešta bude završena do kraja juna, i radovi počnu do kraja 2015.godine i traju 2 godine.\nOvim dokumentom predviđa se izgradnja još jednog koloseka, pored postojećeg, za mešoviti saobraćaj - putnički i teretni, kao i da celokupno putovanje na toj relaciji traje menje od tri sata.\nDužina pruge je 350 kilometara, od čega je 184 kilometra na teritoriji Srbije, a 166 kilometara u Mađarskoj.\nPrvi potpredsednik Vlade i ministar spoljnih poslova Republike Srbije Ivica Dačić sastao se 21. novembra sa ministrom inostranih poslova i spoljne trgovine Mađarske Peterom Sijartom, koji boravi u prvoj zvaničnoj poseti Beogradu. Obostrano je ocenjeno da su odnosi Srbije i Mađarske dostigli najviši nivo do sada, kao i da su dve zemlje opredeljene da nastave intenzivan politički dijalog i uspešnu saradnju u svim oblastima od zajedničkog interesa. Ministri su se saglasili da su napori na planu unapređivanja odnosa dve zemlje u prethodnom periodu krunisani zaokruživanjem procesa „istorijskog pomirenja" i uspešno održanim prvim Samitom dve vlade u Beogradu.\nŠef mađarske diplomatije ponovio je privrženost Mađarske razvoju odnosa sa Srbijom, koju percipira kao ključnu zemlju regiona Zapadnog Balkana i koja i nadalje može da računa na doslednu podršku procesu pristupanja punopravnom članstvu u EU. Ukazao je da je u regionalnom kontekstu za Mađarsku bitno osiguranje mira, energetske bezbednosti i veće ekonomske i trgovinske razmene sa Srbijom i zemljama ZB.\nPredsednik Vlade Republike Srbije, Aleksandar Vučić, i ministar spoljnih poslova i spoljne trgovine Mađarske, Peter Sijarto, ocenili su da su odnosi dveju zemalja veoma dobri, čemu doprinose i mađarska nacionalna manjina u Srbiji, kao i srpska u Mađarskoj.\nTokom sastanka naglasili su da ekonomska saradnja Srbije i Mađarske značajno napreduje, kao i da je robna razmena na rekordnom nivou. Tema susreta bio je i samit Kine i 16 država centralne i istočne Evrope, koji će biti održan u decembru u Beogradu. Dogovoren je zajednički nastup Srbije i Mađarske u pregovorima sa kineskim partnerima o izgradnji brze pruge Beograd– Budimpešta, a bilo je reči i o načinima finansiranja tog projekta, kako bi bio završen do leta 2017. godine.\nRazmotrene su i prednosti koje bi donela izgradnja gasovoda „Južni tok“, posebno za energetsku stabilnost u ovom delu Evrope.\nPrеdsеdnik Rеpublikе Srbijе Tomislav Nikolić razgovarao jе 20. novembra u Bеogradu sa ministrom spoljnih poslova Mađarskе, Pеtеrom Sijartom.\nPrеdsеdnik Nikolić i ministar Sijarto saglasili su sе da jе saradnja izmеđu Srbijе i Mađarskе značajno poboljšana, o čеmu najboljе govori podatak da jе tokom prošlе godinе ostvarеna rеkordna trgovinska razmеna izmеđu dvе zеmljе. Istakli su potrеbu da sе Srbija i Mađarska boljе infrastrukturno povеžu i u tom cilju naglasili značaj obnovе prugе Bеograd – Budimpеšta i izgradnjе novih graničnih prеlaza.\nPrеdsеdnik Nikolić jе rеkao da jе žеlja Srbijе da što prе postanе punopravni član EU, a ministar Sijarto jе istakao da Mađarska snažno podržava Srbiju na njеnom еvropskom putu i da jе stav njеgovе zеmljе da bi EU morala da ubrza procеs proširеnja.\nVlada Republike Srbije je 30. oktobra 2014. donela donela odluku da se olakša ulazak u Srbiju državljanima trećih zemalja, kojima je potrebna viza za ulazak, tranzit i boravak u Srbiji.\nNosiocima stranih putnih isprava, koji poseduju važeću multipl Šengen vizu, vizu Velike Britanije i ostalih članica Evropske Unije, ili vizu Sjedinjenih američkih država, kao i nosioci stranih putnih isprava koji imaju regulisan boravak u državama Šengen zone, državama članicama Evropske unije ili Sjedinjenih američkih država, nije potrebna viza za ulazak, tranzit ili boravak na teritoriji Republike Srbije do 90 dana u periodu od šest meseci.\nOva odluka stupa na snagu 08. novembra 2014. godine.\nU Budimpešti je na Mitrovdan 08. novembra 2014. godine osveštan spomenik, koji je podignut u Budimu, na mestu gde se nalazila Crkva sv. Dimitrija, koja je oštećena u Drugom svetskom ratu, a koju su 1949. godine srušili predstavnici tadašnjeg mađarskog komunističkog režima. Spomenik su podigli predstavnici Samouprave Srba u Mađarskoj (SSM) uz pomoć sredstava dobijenih od Ministarstva za ljudske resurse.\nSpomenik je osvetio vladika Lukijan, episkop budimski, dok su svečanosti prisustvovali Veroljub Arsić, potpredsednik Narodne Skupštine Republike Srbije, Janoš Latorcai, potpredsednik Parlamenta Mađarske, Čaba Latorcai, zamenik državnog sekretara zadužen za društvena pitanja od posebnog značaja u Kabinetu premijera, Rade Drobac ambasador R. Srbije u Mađarskoj, Željko Janjetović, ambasador BiH, Ljubomir Aleksov, portparol srpske nacionalnosti u Parlamentu Mađarske, Vera Pejić Sutor, novi predsednik Samouprave Srba u Mađarskoj, kao i brojni ugledni predstavnici srpske manjine i Srpske pravoslavne crkve u Mađarskoj.\nU prostorijama Ambasade Republike Srbije 06.10. o.g. je održana „Modna revija“ poznate kreatorke iz Srbije, Biljane Tipsarević. Bogata kolekcija zima 2014 - „Neodoljiva“, organizovana u okviru manifestacije „Mesec srpske kulture u Mađarskoj“, privukla je veliku pažnju prisutnih. Među zvanicama su bili brojni članovi srpske zajednice u Mađarskoj, predstavnici diplomatskog kora i medija na srpskom jeziku u Mađarskoj.\nPrisutnima se na otvaranju manifestacije obratio ambasador Rade Drobac, koji se zahvalio kreatorki na prihvatanju poziva da predstavi deo srpske mode u Mađarskoj, i dodao da je modna revija dala moderan pečat tradicionalnoj manifestaciji „Mesec srpske kulture“.\nBrojne modele kreatorke Biljane Tipsarević, nosile su učenice srpske škole „Nikola Tesla“ u Budimpešti.\nMinistarstvo prosvete, nauke i tehnološkog razvoja poziva sve zainteresovane pripadnike srpske nacionalne zajednice iz država u regionu (Slovenije, Madjarske, Hrvatske, Bosne i Hercegovine, Rumunije, Bugarske, Makedonije, Albanije i Crne Gore) starosti od 18 do 35 godina da se prijave za dodelu stipendija Vlade Republike Srbije u okviru projekta „Srbija za Srbe iz regiona”.\nZainteresovani se mogu prijaviti preko nadležnog Diplomatsko-konzularnog predstavništva Republike Srbije u svojoj državi. Rok za dostavljanje formulara i propratne dokumentacije je 31. juli 2014. godine.\nU prilogu poziv za prijavljivanje za dodelu stipendija i prijavni formular.\nNakon prve zajedničke sednice vlada Srbije i Mađarske 1. jula u Beogradu predsednik Vlade Republike Srbije Aleksandar Vučić izjavio je da su odnosi dveju država u usponu, i poručio da će Srbija biti dobar i odgovoran partner Mađarskoj.\nOn je saopštio da je sa mađarskim premijerom Viktorom Orbanom razgovarao o konkretnim vidovima saradnje vlada dveju zemalja, i to u pitanjima koja se kreću od podrške Mađarske Srbiji na njenom evropskom putu, do izgradnje železničke i putne infrastrukture. Premijer Srbije je posebno istakao da je sa svojim mađarskim kolegom razgovarao i o izgradnji pruge Beograd–Budimpešta i Subotica–Segedin–Baja, kao i o otvaranju većeg broja graničnih prelaza.\nMogućnosti za bilateralnu saradnju su ogromne. Postigli smo dogovor o tome da zajedno učestvujemo u pojedinim projektima, kako bismo obezbedili jedinstven pristup EU fondovima i kako bismo ovaj težak trenutak iskoristili za to da obnovimo našu infrastrukturu, zaključio je Vučić.\nNakon zajedničke sednice vlada Srbije i Mađarske potpisano je više sporazuma iz oblasti saobraćaja, životne sredine i bezbednosti. (opširnije)\nPredsednik Republike Srbije Tomislav Nikolić razgovarao je 1. jula 2014.g. sa premijerom Mađarske, Viktorom Orbanom, koji je u Beogradu boravio radi učešća na zajedničkoj sednici dve vlade. Predsednik Nikolić je konstatovao da su bilateralni odnosi dve zemlje prijateljski i da su posebno dobili na intenzitetu nakon istorijskog pomirenja u Čurugu. „Zahvalni smo Mađarskoj na iskrenoj podršci u evrointegracijama Srbije, a posebno na solidarnosti tokom katastrofalnih poplava“, naglasio je predsednik. Istakao je da mađarska manjina u Vojvodini predstavlja sponu dva prijateljska naroda i da treba graditi kontinuitet dobrih odnosa u obostranom interesu. Premijer Mađarske Viktor Orban je rekao da se ta zemlja deklarativno i suštinski zalaže za punopravno članstvo Srbije u Evropskoj uniji. Mađarska i Srbija konstantno treba da unapređuju bilateralne odnose u oblasti ekonomije, investicija, prekogranične saradnje, kulture i u brojnim drugim, zaključio je mađarski premijer. Predsednik Srbije Tomislav Nikolić i premijer Mađarske Viktor Orban zajedno su otvorili mađarski kulturni centar u Beogradu.\nPrvi potpredsednik Vlade Republike Srbije i ministar spoljnih poslova Ivica Dačić i ministar spoljnih poslova i trgovine Mađarske Tibor Navračič ocenili su 1. jula na sastanku u Beogradu da održavanje prve zajedničke sednice vlada dveju zemalja predstavlja podsticaj za dalje unapređenje i proširenje različitih oblika bilateralne saradnje.\nDačić i Navračič su istakli da su odnosi između Srbije i Mađarske veoma dobri, i još jednom potvrdili zajedničku opredeljenost za nastavak političkog dijaloga i saradnje. Prvi potpredsednik Vlade je uputio poziv Navračiču da na jesen dođe u zvaničnu bilateralnu posetu Srbiji. Navračič je ponovio opredeljenost Mađarske za nastavak procesa proširenja EU na region zapadnog Balkana, i istakao da je ta zemlja spremna da prenese svoja iskustava i pruži političku, stručnu i tehničku pomoć Srbiji u procesu pristupnih pregovora. U tom kontekstu, postignut je dogovor o redovnim konsultacijama i intenzivnijoj saradnji resornih ministarstava u narednom periodu.\nMinistar omladine i sporta Republike Srbije, Vanja Udovičić sastao se 18. juna 2014. godine, u Budimpešti sa Ištvanom Šimičkom, državnim sekretarom za sport mađarskog Ministarstva ljudskih resursa.\nTokom sastanka, koji je protekao u vrlo prijateljskoj i konstruktivnoj atmosferi, razgovarano je o produbljivanju saradnje između Srbije i Mađarske u oblasti sporta.\nPosebna pažnja u razgovorima posvećena je mađarskim iskustvima u pogledu svojinske transformacije u sportu.\nPovodom Dana državnosti Republike Srbije i Dana Vojske Srbije u petak, 14. februara u Ambasadi Republike Srbije u Budimpešti održan je tradicionalni svečani prijem, kojem je prisustvovao veliki broj zvanica iz državnih institucija Mađarske, iz diplomatskog kora, iz privredne sfere, kulturnih institucija i medija, kao i predstavnici srpske zajednice i SPC u Mađarskoj.\nGoste je pozdravio ambasador Rade Drobac, koji je govorio o značaju ova dva praznika, o političkom trenutku Srbije, kao i o pozitivnom trendu odnosa sa Mađarskom.\nU skladu sa nastojanjima da se unapredi stručno usavršavanje studenata i postdiplomaca Republike Srbije, usvojen je novi Pravilnik, kojim se uređuju uslovi i okvir za obavljanje stručne prakse u zemlji i inostranstvu pod okriljem Ministarstva spoljnih poslova.\nStručna praksa je deo posebnog programa stručnog osposobljavanja i usavršavanja, koji za svaku godinu, prema potrebama Ministarstva, donosi ministar spoljnih poslova.\nDetaljnije informacije u vezi sa obavljanjem stručne prakse mogu se pronaći na portalu Ministarstva spoljnih poslova R. Srbije - Diplomatska akademija.\nZainteresovani za stručnu praksu u Ambasadi R. Srbije u Budimpešti, mogu se obratiti na e-mail adresu Ambasade: budapest@amb.srbije.net\nAmbasada Republike Srbije je i ove godine učestvovala na Humanitarnom bazaru supruga diplomata, koji je održan u nedelju 24. novembra o.g u hotelu Interkontinental u Budimpešti.\nNa bazaru je učestvovalo više od 35 ambasada i desetine kompanija.\nSrbija se ove godine na svom štandu predstavila svojim prepoznatljivim brendovima konditorske industrije, industrije pića, kućne hemije, mesne industrije kao i etno suvenirima iz turističkih organizacija širom Srbije. Srbija se na ovom humanitarnom događaju predstavila i kulturno umetničkim programom, kojom prilikom su nastupili KUD Taban iz Budimpešte i učenice srpske škole Nikola Tesla.\nKao i proteklih godina, pokrovitelj i glavni gost diplomatskog bazara bila je supruga mađarskog predsednika, gospođa Anita Herceg, koja je obišla i štand Republike Srbije.\nSav prihod ostvaren na bazaru namenjen je deci sa posebnim potrebama.\nMinistar spoljnih poslova Srbije Ivan Mrkić danas je, po završetku sastanka zemalja Centralno evropske inicijative (CEI) u Budimpešti, izrazio veliko zadovoljstvo rezultatima saradnje koju Srbija ostvaruje u okviru te organizacije, kao i rezultatima saradnje Srbije sa Višegradskom grupom.\nMinistar Mrkić je rekao da su svi razgovori obavljeni tokom današnjih sastanaka sa CEI i Višegradskom grupom bili vrlo korisni za Srbiju, ocenivši da su sve vrste ovakvih okupljanja, u stvari, neka vrsta uvežbavanja Srbije za EU.\nMinistar je dodao da je tokom njegovog neformalnog sastanka sa komesarom za proširenje EU Štefanom Fileom i pomoćnicom državne sekretarke za evropske i evroazijske poslove u američkom Stejt departmentu Viktorijom Nuland, Srbija dobila priznanja za to ono što radi u regionu i na zapadnom Balkanu i za to kako vodi svoju spoljnu i unutrašnju politiku.\nManifestacija „Mesec srpske kulture u Mađarskoj“, koju je ove godine po četvrti put organizovao Kulturni i dokumentacioni centar Srba u Mađarskoj, pod pokroviteljstvom Samouprave Srba u Mađarskoj, svečano je zatvorena 14. oktobra o.g, u prostorijama Ambasade RS, gde su se gostima obratili ambasador Rade Drobac, Milan Đurić, direktor KDC i Anton Paulik, šef Glavnog odeljenja za manjine u Minstarstvu ljudskih resursa Mađarske. U kulturno-umetnički programu je nastupio kvartet „Sensartika“ iz Beograda, i prikazana je izložba fotografija Novaka Đokovića autora Jovana Mirčeskog.\nTokom proteklog meseca prikazani su različiti aspekti srpske kulture, tradicije i savremenog stvaralaštva širom Mađarske. Raznovrstan kulturno-umetnički program obuhvatio je izložbe, književne večeri, pozorišne predstave, filmske projekcije, zabavno-edukativne programe za decu i dr. Ovogodišnjom manifestacijom obeležene su značajne godišnjice: 200 godina od izvođenja prve srpske građanske predstave u Mađarskoj Joakima Vujića, 120 godina od rođenja Miloša Crnjanskog, 20 godina od smrti Desanke Maksimović i 70 godina od smrti Jovana Dučića.\nProgrami su realizovani uz finansijsku pomoć Ministarstva kulture i informisanja R. Srbije, Kancelarije za saradnju sa dijasporom i Srbima u regionu i mađarskog Ministarstva ljudskih resursa.\nU svom obraćanju učesnicima Konferencije, na temu rezultata i stremljenja Srbije u procesu evropskih integracija predsednik Stefanović je istakao da je za Srbiju prekretnica u procesu evropskih integracija nastupila potpisivanjem Sporazuma o stabilizaciji i pridruživanju, čime su stvorene neophodne pretpostavke za dalje unapređenje političkih, ekonomskih i trgovinskih odnosa, kao i da se definisala obaveza usklađivanja zakonodavstva sa pravnim tekovinama EU i unapredila regionalna saradnja. Ocenio je da je članstvo u Evropskoj uniji strateški i glavni spoljnopolitički cilj Srbije kao i drugih zemalja u regionu i istakao da je Srbija započela proces pregovora, kao i da su održani prvi sastanci skrininga sa predstavnicima Evropske komisije. (opširnije)\nPredsednik Narodne skupštine Republike Srbije dr Nebojša Stefanović sastao se u ponedeljak, 7. oktobra u Budimpešti, sa predsednikom Mađarske Janošom Aderom.\nGlavne teme razgovora bile su sveokupni odnosi dve zemlje, evropske integracije i regionalna i ekonomska saradnja. Sagovornici su ocenili da je ekonomska saradnja između dve zemlje dobra i istakli da ima prostora za dalje unapređenje, a posebno u povećanju obima investicija. Istaknuto je i da postoje planovi za dalje ulaganje Mađarske u oblasti malih i srednjih preduzeće, infrastrukture, energetike, poljoprivrede i turizma. Janoš Ader je potvrdio da će Mađarska pružiti Srbiji snažnu i punu podršku tokom procesa evrointegracija, a dogovorene su i konkretne oblasti u okviru procesa evrointegracija, u kojima će Mađarska pružiti podršku Srbiji i to: razvoj i unapređenje pravosudnih profesija, javnih beležnika i izvršitelja, strateško planiranje i pripremanje IPA i drugih projekata u oblasti pravosuđa i borbe protiv organizovanog kriminala i korupcije u procesu pregovaranja sa Evropskom unijom, ali i svim ostalima za koje srpska strana pokaže interes.\nMinistar spoljnih poslova u Vladi Republike Srbije Ivan Mrkić razgovarao je danas u Budimpešti sa predsednikom Vlade Mađarske Viktorom Orbanom, koji je tom prilikom potvrdio snažnu podršku te zemlje procesu evrointegracija Srbije. Mrkić i Orban su razgovarali i o otvaranju novih graničnih prelaza i postigli dogovor o tome da uskoro bude pokrenut zajednički program stipendija.\nOn se tokom zvanične posete Budimpešti sastao i sa ministrom spoljnih poslova Mađarske Janošem Martonjijem, koji je, takođe, potvrdio snažnu podršku te zemlje putu Srbije u EU. Takođe, Mrkić je na zajedničkoj konferenciji za novinare sa Martonjijem izrazio zahvalnost Mađarskoj na toj podršci, i naveo da naša zemlja očekuje pomoć Mađarske i u narednom periodu kako bi spremno dočekala zvanični početak pregovora sa EU. On je saopštio da je jedna od tema razgovora bila i pitanje položaja nacionalnih manjina, pri čemu se osvrnuo i na pitanje lažnih azilanata, i poručio da će Srbija učiniti sve da smanji njihov broj.\nMartonji je naglasio da se zvanična Budimpešta zalaže za što skoriji početak pristupnih pregovora Srbije i EU, i dodao da je u interesu Mađarske da nastavi da jača dobre odnose sa Srbijom.\nMinistar Mrkić se u prostorijama Ambasade Srbije u Budimpešti sastao i sa predstavnicima srpske zajednice u toj zemlji.


Besplatna pravna pomoć | OTVORENA VRATA ZA IRL, IZBEGLICE I READMISANTE\nOTVORENA VRATA ZA IRL, IZBEGLICE I READMISANTE\nU saradnji sa Opštinom Srbobran i lokalnim poverenikom za izbeglice i migracije, projekat besplatne pravne pomoći ogranizovao je prva Otvorena vrata 22. novembra 2019. godine u zgradi Opštine Srbobran.\nSkup je otvorila poverenica za izbeglice i migracije Nada Šarčev poželeviši dobrodošlicu pristunima i predstavivši nove programe povereništva za pomoć ugroženim grupacijama. Pravni savetnici beogradske kancelarije projekta Mia Fukuda Sofijanić i Vladimir Mojsilović predstavili su okpuljenim raseljenim licima, izbeglicama i povratnicima na osnovu sporazuma o readmisiji mandat projekta, aktivnosti i dosadašnje rezultate i objasnili pravne probleme sa kojime se ove tri grupe suočavaju i kako projekat može da im pomogne u rešavanju tih problema.\nNakon obraćanja, pravni savetnici su održali sastanke sa potencijalnim korisnicima projekta. Tim je održao ukupno pet sastanaka, popunjene su dve aplikacije za pružanje pravne pomoći i data tri prvna saveta. Оvom prilikom pravni tim projekta sastao se i sa predsednikom Opštine Srbobran Radivojem Paroškim.\nProjekat besplatne pravne pomoći planira da i narednom periodu organizuje slične skupove i u drugim opštinama sa većim brojem koristnika i potencijalnih korisnika projekta kako bi se što efikasnije predstavila podrška projekta interno raseljenim licima, izbeglicama i readmisantima i učvrstila saradnja sa Komesarijatom za izbeglice i migracije Vlade Republike Srbije. Ovaj događaj bio ja najavljen na internet stranici Opštine Srbobran, a lokalni mediji su ispratili i izvestili o poseti pravnog tima ovoj opštini.


Prva banka protiv Jovanića: Boro dogovara kako Acu da vrati dug - Vijesti.me\nPrva banka protiv Jovanića: Boro dogovara kako Acu da vrati dug\nPrva banka tužila je Jovanića kao i žirante Sašu Vujoševića i Draginju Jeretin, jer nijesu vratili dug na ime stambenog kredita od preko 30.000 eura, koji je u banci premijerovog brata Aca Đukanovića uzeo u novembru 2006. godine Edit\nPrva banka (Foto: Savo Prelević)\nMaja Boričić 26. septembar 2014, 19:25 ažurirano 28. mart 2019, 13:58\nNajvjerovatnije će biti povučena tužba kojom Prva banka potražuje dug za kredit od carinika Bora Jovanića.\nU podgoričkom Osnovnom sudu juče je odloženo ročište za 3. novembar, jer su stranke u postupku navele da su u toku pregovori između Jovanića i banke o načinu isplate duga.\nPrva banka tužila je Jovanića kao i žirante Sašu Vujoševića i Draginju Jeretin, jer nijesu vratili dug na ime stambenog kredita od preko 30.000 eura, koji je u banci premijerovog brata Aca Đukanovića uzeo u novembru 2006. godine.\nBoro Jovanić rođeni brat predsjednika Privrednog suda Blaža Jovanića i neko vrijeme vozač Aca Đukanovića, osuđen je ranije za primanje mita kao službenik Uprave carina.\nIako je Zakonom o državnim službenicima i namještenicima propisano da poslove u javnoj službi mogu da obavljaju samo neosuđivane osobe, Jovanić je vraćen u službu nakon što ga je predsjednik Crne Gore Filip Vujanović amnestirao dijela kazne.\nVujanović ga je pomilovao navodno zbog njegovog socijalnog statusa, uz obrazloženje da se sa 150 eura stara o porodici, iako su “Vijesti” tada utvrdile da on, osim posla državnog službenika, živi i od privatnog biznisa.


Događaji u Ukrajini stavili su „transatlantsko partnerstvo“ na veliku probu. Američki „jastrebovi“ bi da što pre isporuče oružje Ukrajini, a EU to ne želi. Da li će se Vašington obazirati na volju evropskih saveznika?\nNemačka kancelarka Angela Merkel je otputovala u Vašington gde bi sa američkim predsednikom Barakom Obamom trebalo da razgovara o Ukrajini. Ona se oštro protivi mogućnosti isporuke američkog oružja Ukrajini. S druge strane, verovatnoća da do te isporuke dođe će se povećati ukoliko diplomatska inicijativa Berlina i Pariza ne uspe.\nNa Minhenskoj konferenciji o bezbednosti, poruka zajedničkog nastupa glavnih diplomata iz Nemačke, SAD i Francuske bila je jasna: Vašington se slaže sa postupanjem Berlina i Pariza kada je reč o Ukrajini. Nemački ministar spoljnih poslova Frank-Valter Štajnmajer i njegov francuski kolega Loran Fabijus još jednom su objasnili zašto su se odlučili za brzu diplomatsku akciju – i ponovili da su protiv isporuke oružja Ukrajini. „To ne bi bilo samo riskantno, već i kontraproduktivno“, rekao je Štajnmajer.\nKeri: „Nema podele“\nMinistar spoljnih poslova SAD Džon Keri naglasio je da nema podele između SAD i Evropske unije kada se radi o pitanju da li Ukrajini treba isporučiti oružje ili ne. On je, međutim, u svom izlaganju pokušao da zaobiđe glavno pitanje: hoće li Obamina administracija poslati oružje Ukrajini?\nMinistri Fabijus, Keri i Štajnmajer na Minhenskoj konferenciji o bezbednosti\nŠef Stejt departmenta je pre nekoliko dana rekao da će američki predsednik „uskoro“ odlučiti o tome hoće li SAD isporučiti oružje Kijevu. U Minhenu je, međutim, govorio samo o tome da su „diskusije“ o toj temi „taktičke, a ne strateške“. Doduše, tu konstataciju obara već i sama činjenica da je razmatranje isporuke oružja i dovelo do misije Merkelove i Olanda.\nNekoliko minuta nakon Kerija, oglasio se i republikanski senator Džon Mekejn, rekavši da isporuka oružja za njega nipošto nije samo taktička tema. On je ponovio da Zapad mora snabdeti Kijev oružjem kako bi Ukrajina mogla da se brani protiv „agresora Putina“. Mekejn je ovaj put malo ublažio rečnik – samo dva dana ranije, on je nemačkoj vladi prebacio „glupost“.\nI pored toga, bilo je jasno da jedan od vodećih aktera američke vlade zastupa pozicije suprotne onima koje su zauzeli ministri spoljnih poslova Nemačke i Francuske kao i – moguće – i američki predsednik. Tako ne izgleda transatlantsko jedinstvo.\n„Tu postoje velika zategnutost“, kaže Kristijan Harpviken, direktor Instituta za mirovna istraživanja u Oslu (PRIO) u razgovoru za DW: „Ona je prisutna već godinama, ali pitanje je da li nju sada pojačava odluka SAD da otvoreno vojno podrži Ukrajinu, ili nije tako.“\nDa li trenutna transatlantska zategnutost može da se suzbije ili priguši, ili će dovesti do otvorenog sukoba mišljenja, to zavisi od dva faktora: kao prvo, od toga šta će doneti misija Merkelove i Olanda. I drugo, od odluke Obame: da li će isporučiti Ukrajini oružje.\nMinhen je tokom vikenda mogao da postane sinonim za istorijski zaokret. Ali ponovo je, i opet sa negativnim prizvukom, „Minhen“ simbol političke tragedije, smatra Kristijan F. Tripe. (09.02.2015)\n„Obama je pod nezamislivim pritiskom da isporuči Ukrajini oružje“, kaže Fiona Hil, direktorka Centra za SAD i Evropu vašingtonskog instituta Brukings, i dodaje da američki predsednik dosad nije popustio, ali da ostaje da se vidi da li može – i da li hoće – da izdrži taj pritisak.\n„Ovo je opasna situacija“, rekla je Hilova za DW. Ona prenosi da u Vašingtonu mnogi žele da se odmah reaguje i ne razumeju poziciju Angele Merkel, kao i da je šteta što nema dugoročne strategije mimo zahteva za isporukama oružja Ukrajini.\nZa sada ostaje podela između američkih zagovornika isporuke oružja i Evropljana koji to odbacuju. Evropljani nisu spremni da isporučuju oružje. Američki Republikanci - jesu. Obamina administracija se još ne izjašnjava. „Da li bi situacija postala bolja ili lošija kada bi SAD odlučile da intervenišu u Ukrajini“, pita se i Sunđoj Džoši, direktor trusta mozgova „Observer rič faundejšn" „ORF) u Delhiju i dodaje: „To je veliko pitanje.“\nMožda će stvari postati jasnije posle posete Angele Merkel Vašingtonu. Na kocki je mnogo toga: ne samo sudbina Ukrajine, već i transatlantsko partnerstvo.\nPovezani sadržaji Nemačka, Rusija, Sjedinjene Američke Države (SAD), Ukrajina, Politika\nKljučne reči Ukrajina, Merkel, Obama, Rusija, Štajnmajer, Fabijus, Keri, Lavrov, Mekejn, Minhen, politika\nTrajni link https://p.dw.com/p/1EYES


Atletiko slavio protiv Osasune\nIzvor: NoviMagazin.rs, 31.Okt.2020, 21:48\nFudbaleri Atletiko Madrida pobedili su večeras u gostima Osasunu sa 3:1, u utakmici osmog kola španske Primere.\nAtletiko je upisao četvrtu pobedu i trenutno je treći na tabeli sa 14 bodova, dok je Osasuna deveta sa četiri boda manje.\nŽoao Feliks je u 43. minutu doneo prednost Atletiku sa bele tačke, a isti igrač je u trećem minutu drugog poluvremena propustio priliku da duplira prednost svog tima pošto nije iskoristio drugi jedanaesterac na meču.\nPortugalac je, ipak, postigao još jedan gol, pošto je u 69. minutu povisio na 2:0 posle asistencije Anhela Koree. Ante Budimir je u 80. minutu doneo nadu Osasuni, ali je Lukas Toreira osam minuta kasnije potvrdio pobedu Atletika.\nFudbaleri Atletiko Madrida pobedili su u gostima Osasunu sa 3:1, u utakmici osmog kola španske Primere.


Iračke snage nastavljaju napredak ka Mosulu\nIrački vojnik ljubi dečaka iz Šure, pošto su vladine snage osvojile taj gradić, koji se nalazi 30 kilometara južno od Mosula\nIračke snage ušle su u grad Šura južno od Mosula, dok su se iračke šiitske paravojne snage priključile ofanzivi otvarajući novi front na zapadu.\nKomandanti iračke vojske, koja je osvojila Šuru posle talasa vazdušnih napada predvođenih SAD i artiljerijske vatre na položaje ekstremista unutar grada, tvrde da se većina boraca Islamske države povukla ranije ove nedelje, koristeći civile kao ljudski štit, ali da su američki vazdušni napadi prekinuli prisilni marš i pomogli nekim civilima da pobegnu.\nIračka vojska i kurdske snage poznatije kao Pešmerga napreduju prema Mosulu sa juga, istoka i severa, zauzimaju sela i razmontiravaju zamke, koje je postavila Islamska država.\nZapadno od grada, iračke državno priznate šiitske paravojne jedinice, uz podršku Irana, krenule su u napad s ciljem da isteraju Islamsku državu iz grada Tal Afara, kako bi osigurali zapadnu granicu sa Sirijom, čime bi odsekli ključne rute za dopremanje oružja i zaliha između Mosula i Rake, uporišta ekstremističke grupe.\nPostoji zabrinutost da bi prisustvo paravojnih snaga moglo da izazove sektaške tenzije u gradu, u kojem su suniti većina, ali su komandanti nagovestili da one neće ući u sam grad.\nPrema izveštajima Ujedinjenih nacija, pripadnici Islamske države na silu su odveli civile u Mosul, pošto su prethodno u samo dva dana ove nedelje ubili više od 250 ljudi, koji su se opirali ili koji su prethodno bili pripadnici iračkih oružanih snaga.\nMeđunarodna organizacija za migracije saopštila je da je više od 17.500 ljudi napustilo svoje domove i potražilo utočište u oblastima pod vladinom kontrolom od početka ofanzive na Mosul, a kako se bitka za drugi najveći irački grad nastavlja, očekuje se da će taj broj dramatično rasti.\n"Urušavanje kalifata neće okončati ID"\nViše od 10 hiljada Iračana napustilo područje Mosula\nIračke snage napale oblast blizu Mosula\nPremijer Iraka odbio pomoć Turske u Mosulu


Porošenko debatovao sam sa sobom - Sputnjik Srbija\n19:25 06 Jun 2020\n16:14 14.04.2019 (osveženo 16:42 14.04.2019) Preuzmite kraći link\nPrvo je Porošenko nastupio na sceni na stadionu, nakon čega se uputio u pres-centar, gde je zauzeto mesto za svom govornicom, ali je ova druga, za kojom je trebalo da stoji Zelenski, ostala prazna.\nČim su okupljeni građani shvatili da se Zelenski neće pojaviti, veliki broj njih je poželeo da napusti stadion, usled čega je nastao haos.\nNaime, pošto organizatori nisu obezbedili specijalni izlaz, policija je građane počela da pušta kroz detektore za metal, kuda su ljudi inače ulazili, pa je došlo do opšte pometnje.\nMnogi su se gurali, na pojedinim mestima je došlo i do manjih nereda, ali, po svemu sudeći, niko tom prilikom nije povređen.\nZelenski je nešto ranije rekao da namerava da debatu sa Porošenkom održi 19. aprila, dva dana uoči drugog kruga predsedničkih izbora u Ukrajini, kada su debate po zakonu i planirane.\nstadion, debata, Vladimir Zelenski, Petro Porošenko, Ukrajina


Država pomaže: Struja noću skuplja od oktobra | Kamatica\nPočetna > tekst > Država pomaže: Struja noću skuplja od oktobra\nDržava pomaže: Struja noću skuplja od oktobra\nTekst objavljen: 10.04.2013 7:24\nRačunica novog tarifnog sistema za struju sačekaće da se završi leto. Prema rečima nadležnih iz Agencije za energetiku, koji prave obračun, „zapelo“ je kod kalkulacije oko toga kako omogućiti građanima koji se greju na struju - da prežive zimske dane i ne dobiju „usijane“ račune za električnu energiju.\nPrvobitni predlog Agencije za energetiku bio je da se smanji odnos jeftine i skupe struje. Tako, umesto četiri puta, električna energija koja se troši noću, bila bi svega tri puta povoljnija od dnevnih kilovata.\nTakođe, građani bi brže „ulazili“ iz plave u crvenu tarifu, već sa potrošenih 1.200, umesto dosadašnjih 1.600 kilovat-časova.\nDušan Daković iz Agencije za energetiku kaže da "predlog nije mogao da zaštiti domaćinstva koja se greju preko kilovata, jer oni to ne bi mogli finansijski da izdrže".\npotrošači energetika Elektroprivreda Srbije EPS struja skupa struja račun za struju potrošnja struje jeftina struja cena struje


RTCG - Radio Televizija Crne Gore - Nacionalni javni servis :: Ekonomija :: Prosječna likvidna sredstva 906 miliona eura\nCBCG 04. 08. 2019. 22:05 >> 22:05 0\nProsječna likvidna sredstva 906 miliona eura\nProsječna likvidna sredstva banaka u maju su iznosila 905,8 miliona EUR, što je tri odsto manje nego u aprilu, pokazuju podaci Centralne banke (CBCG).\nProsječna likvidna sredstva su u maju u odnosu na isti mjesec prošle godine pala 4,9 odsto.\nKoeficijenti likvidnosti za bankarski sistem u cjelini su, na dnevnom i dekadnom nivou bili iznad propisanih minimuma, izuzev kod jedne banke koja je imala dnevne i dekadne koeficijente likvidnosti ispod propisanog nivoa.\nBilansna suma banaka na kraju maja iznosila je 4,3 milijarde eura i bila je manja 0,9 odsto nego u aprilu. Bilansna suma je u odnosu na isti period prošle godine porasla 0,5 odsto.\nU strukturi aktive banaka, u maju su dominantno učešće od 68,4 odsto ostvarili ukupni krediti, nakon kojih slijede novčana sredstva i računi depozita kod centralnih banaka sa 18,4 odsto, dok se 12 odsto odnosilo na hartije od vrijednosti, a 1,2 odsto na preostale stavke aktive.\nU strukturi pasive, dominantno učešće od 76,8 odsto ostvarili su depoziti, nakon kojih slijedi kapital sa 12,3 odsto, pozajmice sa 7,5 odsto, dok se na ostale stavke odnosilo 3,4 odsto ukupne pasive.\nUkupan kapital banaka na kraju aprila iznosio je 527 miliona eura i neznatno je porastao na mjesečnom nivou. Na godišnjem nivou ukupni kapital je porastao 4,4 odsto.


Italijanski organi reda sproveli su opsežnu akciju širom zemlje i uhapsili 10 navijača Juventusa.\nNaime, navijački "bosovi" pretili su klubu da će izazvati nerede i uzvikivati rasističke parole ukoliko se njihovi zahtevi da dobiju više besplatnih karata ne ispune. Oni su ulaznice preprodavali na crnom tržištu po mnogo većoj ceni od one koja je određena i imali velike materijalne koristi od toga.\nPolicija je posle prijave Juventusa izvršila pretres na 39 lokacija u 14 gradova na severu i u centralnoj Italiji.\nHapšenja su usledila nakon jednogodišnje istrage specijalnog odseka torinske policije, pošto što je Juventus prijavio da klub ucenjuju vlastiti navijači i nakon što je kažnjen zbog prodaje ulaznica navijačkim grupama.\nUhapšene vođe navijača osim ucene terete se i za pranje novca, nasilje, napade, rasizam, udruživanje sa kriminalnim organizacijama itd.


Verifikacija Zapisnika 39. sjednice Vlade Federacije BiH;\nNacrt zakona o finansijskoj konsolidaciji Javnog preduzeća Željeznice Federacije BiH, d.o.o. Sarajevo za period 1.1.2008. do 31.12.2012. godine;\nIzjašnjenje na amandmane na Prijedlog zakona o izmjenama i dopunama Zakona o prodaji stanova na kojima postoji stanarsko pravo;\nPrijedlog odluke o davanju saglasnosti za upućivanje pripadnika bosanskohercegovačkog kontingenta civilne policije s područja Federacije Bosne i Hercegovine u Mirovnu misiju UN-a u Liberiji;\nPrijedlog odluke o izmjenama Odluke o ukupnom broju članova nadzornih odbora u privrednim društvima u kojima ovlaštenja po osnovu državnog kapitala vrši Federalno ministarstvo energije, rudarstva i industrije;\nPrijedlog odluke o prenosu okončanog projekta Rekonstrukcije Lučkog mosta na Grad Mostar;\nPrijedlog odluke o izmjenama i dopunama Odluke o utvrđivanju prioritetnih vertikalnih programa zdravstvene zaštite od interesa za Federaciju Bosne i Hercegovine i prioritetnih najsloženijih oblika zdravstvene zaštite koji će se pružati osiguranim licima na teritoriji Federacije Bosne i Hercegovine;\nPrijedlog odluke o visini naknade za rad članova upravnih odbora federalnih zdravstvenih ustanova;\nPrijedlog odluke o načinu finansiranja poslova koje će Agencija za pružanje finansijskih, informatičkih i posredničkih usluga d.d. Mostar i Agencija za finansijske, informatičke i posredničke usluge d.d. Sarajevo obavljati za potrebe korisnika;\nPrijedlog odluke o izmjeni Odluke o imenovanju Komisije za pojedinačno i konačno verificiranje obaveza prema dobavljačima prijašnjeg Federalnog ministarstva odbrane stvorenih u periodu od 1.04.1996. godine do 31.12.2002.godine;\nPrijedlog odluke o visini naknade za predsjednika i članove Odbora za reviziju Investicijske banke Federacije Bosne i Hercegovine;\nProgram likvidacije Zavoda za platni promet Federacije Bosne i Hercegovine;\nInformacija o ostvarenim i raspoređenim javnim prihodima za period januar/siječanj - oktobar/listopad 2007. godine;\nIzvještaj o utrošku sredstava namijenjenih za rekonstrukciju i investiciono održavanje i opremanje Međunarnodne zračne luke – aerodrom Mostar sa Prijedlogom zaključaka;\nPrijedlog mišljenja na Prijedlog memoranduma o razumijevanju za pojednostavljenje aktivnosti izdavanja dozvola i režima inspekcija (SPIRA) između Američke agencije za međunarodni razvoj i Vlade Federacije Bosne i Hercegovine;\nPrijedlog mišljenja o Prijedlogu Programa planskih zapošljavanja braniteljskih populacija u FBiH;\nPrijedlog mišljenja na Prijedlog sporazuma o izmjenama i dopunama Sporazuma između Bosne i Hercegovine, Federacije Bosne i Hercegovine i Republike Srpske o prenosu nadležnosti i nastavku finansiranja i rada Komisije za imovinske zahtjeve raseljenih lica i izbjeglica u skladu sa članom XVI Općeg okvirnog sporazuma za mir u BiH;\nBilans energetskih potreba Federacije Bosne i Hercegovine 2008. godinu;\nSlužbeni zapisnik sa pregovora između Vlade Federacije Bosne i Hercegovine i Međunarodne finansijske korporacije (IFC) i nacrt Sporazuma o izmirenju duga);\nKonačan izvještaj o realizaciji Akcionog plana suzbijanja rada na crno;\nInformacija o stanju implementacije Zakona o registraciji poslovnih subjekata u Federacije Bosne i Hercegovine;\nInformacija o implementaciji Evropske povelje za mala i srednja poduzeća;\nInformacija o razvijenosti porodičnog poduzetništva (obiteljskog biznisa);\nInformacija o stanju razvijenosti i ograničenjima u osnivanju i radu tehnoloških parkova u Federaciji BiH;\nInformacija u vezi problematike izdavanja okolišnih dozvola u Federacije Bosne i Hercegovine sa Prijedlogom zaključka;\nInformacija o stanju u predškolskom, osnovnom i srednjem obrazovanju u Federaciji Bosne i Hercegovine u 2007. godini, početku školske 2007./2008. godine i prioritetnim aktivnostima u 2008. godini;\nInformacija o izvršenju obaveza utvrđenih Uredbom o privremenom preuzimanju funkcija prijašnjeg Federalnog ministarstva odbrane iz oblasti vođenja evidencija i upravnog postupka o pripadnosti oružanim snagama i okolnostima stradavanja sa Prijedlogom zaključaka;\nPrijedlog rješenja o izmjenama i dopunama Rješenja o imenovanju Komisije za konačno verificiranje ratnih tražbina;\nPravilnik o izmjenama i dopunama Pravilnika o unutrašnjoj organizaciji Federalnog ministarstva prostornog uređenja – davanje saglasnosti;\nPravilnik o unutrašnjoj organizaciji Kazneno popravnog zavoda poluotvorenog tipa u Mostaru – davanje saglasnosti.


Za 19. avgust zakazana 31. sednica Skupštine grada\n- avg 14, 2015\nPredsednik Skupštine grada Sombora Borislav Staničkov, zakazao je 31. sednicu Skupštine grada. Prema sazivu upućenom odbornicima, sednica će se održati 19. avgusta 2015. godine, sa početkom u 9.00 časova u skupštinskoj sali u zgradi Županija.\nZa 31. sednicu predložen je sledeći dnevni red:\nImovinsko-pravni predmet (ponuda radi poklona nepokretnosti Jurić Mirka iz Sombora) i\nU okviru prve tačke dnevnog reda odbornici će razmotriti ponudu poklona neporketnosti Mirka Jurića, o kojoj se izjasnilo i Gradsko veće na 64. sednici, održanoj 8. jula 2015. godine. U zaključku Veća navodi se da „Grad Sombor prihvata ponudu poklona Mirka Jurića da se bez naknade prenese pravo svojine nepokretnosti“ i ovlastilo gradonačelnika da nakon donošenja mišljenja Pravobranilaštva grada na nacrt ugovora o poklonu i posle donošenja zaključka na sednici Skupštine grada potpiše ugovor.\nReč je o dve parcele kategorisane kao njive druge klase, od kojih je jedna površine jedan ar i 83 m2, a druga 15 ari 87 m2. Parcele se, kako je navedeno u informaciji upućenoj Gradskom veću, nalaze u bloku br. 75 koji je namenjen za porodično stanovanje, a parcele bi se iskoristile za izgradnju pristupne saobraćajnice P8, i P7.\nViše iz ove kategorije « PK Sombor osvojio 22 medalje na Feniks kupu 2015\tMZ Čonoplja: Izložba "Ćirilica piše srcem" »


Beta 18. novembra 2020. 13:45\n„Sukobi oko istorije i istorijskih simbola ponovo su važna politička tema u Jugoistočnoj Evropi. Poslednjih meseci vlada Bugarske preti blokadom početka pregovora Brisela i Skoplja, tražeći od Severne Makedonije da prihvati ‘istorijsku istinu’ da makedonski identitet i jezik imaju bugarske korene i da su makedonsku naciju stvorili Tito i Kominterna. Osudjujemo ovaj slučaj istorijskog revizionizma i zloupotrebu istorije u političke svrhe“, navodi se u pismu.\n„Nametanje ‘istorijskih istina’ je neprihvatljivo i opasno. Stvaranje makedonske nacije se ne razlikuje od načina na koje su nastale sve druge nacije, a pravo na samoopredeljenje je osnovno ljudsko pravo“, istakli su istoričari.\nOd institucija i država EU su zatražili da reaguju na zloupotrebe istorije, poštujući osnovne principe Evropske unije koji su ugroženi na Balkanu i u Evropi – različitost, antifašizam i demokratija.\n„Evropska unija je stvorena kao lek protiv loših iskustava iz prošlosti i zato ne dozvolimo da se iskrivljavanjem istorije uništavaju principi na kojim se temelji ideja o ujedinjenoj Evropi“, upozorava se u pismu.\nProtestno pismo su potpisali Dubravka Stojanović, Husnija Kamberović, Tvrtko Jakovina, Božo Repe, Adnan Prekić, Snježana Koren, Milivoj Bešlin, Damir Agičić, Branimir Janković, Momir Samardžić, Olga Manojlović Pintar, Hrvoje Klasić, Radina Vučetić, Srdjan Milošević, Aleksandar R. Miletić, Veljko Stanić, Petar Žarković i Dragan Markovina.


Euro Kup i 4. Memorijal "Aleksa Kojadinović", Priboj, Lim, 29-30.05.2021 | Rafting asocijacija Srbije\nHome » Vesti » Euro Kup i 4. Memorijal "Aleksa Kojadinović", Priboj, Lim, 29-30.05.2021\nEuro Kup i 4. Memorijal "Aleksa Kojadinović", Priboj, Lim, 29-30.05.2021\nU Priboju je proteklog vikenda održan Evro Kup u raftingu i 4. Memorijal "Aleksa Kojadinović".\nNakon prvog Memorijala i Evro Kupa, održanog u julu mesecu 2018. godine kao dodatak Međuopštinskim sportskim igrama, drugog Memorijala i Evro Kupa iz aprila 2019, najmasovnijeg do sada uz učešće 25 ekipa u muškoj i 7 u ženskoj konkurenciji i u sklopu kog su održana i Prvenstvo Srbije i Univerzitetsko prvenstvo Srbije u raftingu, i trećeg Memorijala i Evro Kupa koji je nakon svih nevolja i odlaganja zbog mera protiv korona virusa održan tek u novembru 2020, Četvrti Memorijal "Aleksa Kojadinović" i Evro Kup je, iako nije bio masovan kao prva dva, nagovestio je neka bolja vremena i dešavanja u raftingu u Srbiji i celom svetu.\nU sistemu IRF takmičenja, ovaj Evro Kup je bio drugi po redu u 2021, nakon Evro Kupa "Dracula Race" održanog u aprilu u Rumuniji na reci Buzau, i nadamo se da će ih biti što više u ovoj godini, kako bi se timovi što bolje pripremili za Evropska i Svetska prvenstva koja se planiraju za 2022 i 2023. godinu.\nNa Evro Kupu je učestvovalo sedam ekipa, 5 iz Srbije, 2 iz Bosne i Hercegovine, glavni sudija takmičenja je bio jedan od najcenjenijih svetskih rafting sudija, Goran Lolić iz Banjaluke.\nU disciplini slalom, najuspešniji je bio RK Dajak iz Banjaluke, drugi je bio domaći RK Eko Lim iz Priboja, a treće mesto je zauzeo tim SRK Bosna iz Zenice.\nUmesto paralelnog sprinta (head2head) održana su dva sprinta, nakon kojih je najuspešniji bio RK Eko Lim ispred ekipa Dajaka i Bosne, pa je odluka o konačnom pobedniku ostavljena za drugi dan takmičenja i disciplinu spust.\nU spustu je najuspešniji bio RK Dajak, koji je nastavio dominaciju i pobedama na Kupu Srbije u septembru 2020 u Brodarevu, Evro Kupu na Ibru u oktobru 2020 i Kupu Banjaluke u aprilu, pridodao i ovu i po prvi put osvojio Evro Kup u Priboju.\nDvostruki osvajač Evro Kupa u Priboju, RK Eko Lim je ovog puta bio drugi i potvrdio je dobru formu i mogućnosti za dobre rezultate na predstojećim takmičenjima.\nOdlična ekipa SRK Bosne iz Zenice je bila treća u ukupnom plasmanu, a treće mesto su osvojili i u sve tri discipline.\nMlada ekipa "Soko Lim" iz Priboja je zauzela četvrto mesto i pokazala da se u budućnosti može računati na njih da konkurišu najboljim rafting timovima, peti u ukupnom plasmanu su bili iskusni takmičari iz kluba MRI iz Lajkovca, a šesto i sedmo mesto su zauzeli podmlađeni timovi Vojne Akademije - RK Tifran.\nTakmičenje je proteklo u najboljem redu i potpuno regularnim uslovima, pri visokom vodostaju Lima. Organizatori su se potrudili da se svi timovi osećaju kao kod kuće, a po završetku takmičenja je u hotelu "Lim" u Priboju organizovana svečana dodela nagrada i zahvalnica.


Skupština saveza opština i gradova - Za raspodjelu više sredstava iz PDV-a treba jednoglasna odluka | Trebinje Live\nSkupština saveza opština i gradova - Za raspodjelu više sredstava iz PDV-a treba jednoglasna odluka\n"Ukoliko Skupština Saveza opština i gradova Republike Srpske donese jednoglasnu odluku o raspodjeli PDV-a, nju će Vlada primjenjivati. Skupština saveza nije bila u mogućnosti da 2015. godine donese jednoglasnu odluku o tome", rekla je Rešićeva, komentarišući prijedlog načelnika opštine Teslić da opštine putem Saveza dobijaju više sredstava iz PDV-a.\n"Ideja je da godinu dana nakon stupanja na snagu novog Zakona o lokalnoj samoupravi vidimo kakvo je stanje na terenu, ko ima problem sa primjenom određenih članova i da li je potrebno da neke od njih promijenimo ili eventualno uskladimo", rekla je Rešićeva.\n"Vrlo je važno da se inicijativom o izmjenama i dopunama Zakona o turizmu doda i mogućnost uvođenja tog inspektora, jer do sada nije bio registrovan u Republici Srpskoj", rekao je Petrović, koji je i gradonačelnik Trebinja.\n"Preduzeća se odjave u Poreskoj upravi, a mnogi računi i dugovi ostaju lokalnoj upravi", rekao je Petrović i dodao da se pažnja želi usmjeriti i na druge zakone koji mogu da daju bolju funkcionalnost lokalnih zajednica.\n"Ministarstvo je uzelo primarnu ulogu i zakon bi do Nove godine trebalo da bude u nacrtu, a Savez opština i gradova je institucija koja je sa 47 opština uključena u njegovu izradu", rekao je Gajić.\n"Zahvaljujući Ministarstvu za lokalnu upravu i samoupravu i Savezu opština i gradova, Republička uprava radi na tome da primijenimo jedinstven sistem postupanja i republičkog i opštinskog inspektora, a, s druge strane, da ostvarimo visok stepen koordinacije u planiranju inspekcijskih nadzora", rekao je Tomić, dodavši da se u tom slučaju ne bi moglo desiti da u kratkom vremenskom periodu kod istog privrednog subjekta dolaze obje inspekcije.\n"Na taj način se uspostavlja fukncionalniji i efikasniji sistem inspekcijskog nadzora za koji treba i manje ljudi", rekao je Tomić.


Aleksić : Telekom Srbije platio Kopernikus 19 puta viša od tržišne vrednosti(VIDEO)\nBeta 12. avgusta 2020. 12:55\nPotpredsednik Narodne stranke Miroslav Aleksić podneo je danas Tužilaštvu za organizovani kriminal krivičnu prijavu protiv više odgovornih lica za transakcije Telekoma Srbija kojima je to državno preduzeće kupilo nekoliko kablovskih operatera za ukupno pola milijarde evra.\nKrivična prijava podneta je protiv članova Nadzornog odbora Telekoma, predstavnika državnog kapitala u Telekomu Dragana Djokovića, predsednika Državne revizorske institucije Duška Pejovića, bivšeg vlasnika kablovskog operatera „Koprenikus“ Srdjana Milovanovića i odgovornih lica u Ministarstvu privrede i Ministarstvu trgovine, turizma i telekomunikacija.\n„Telekom je kupio veći broj manjih kablovskih operatera, što ne bi bilo čudno da iznos koji je platio nije 10 puta veći od tržišnog“, rekao je Aleksić govoreći o transakcijama za kupovinu firme „Kopernikus tehnolodži“ i drugih manjih operatera.\n„Nadzorni odbor Telekoma je na predlog Ministarstva privrede doneo odluku da za pola milijarde državnog novca kupe preduzeće sumnjivog boniteta, sa velikim dugovima i kontinuiranim padom prihoda“, istakao je on.\nDodao je da odgovornima nije smetalo da zaključe takvu transakciju i pored podataka o padu prihoda „Kopernikusa“ pre kraja 2018. godina, kada ga je Telekom kupio.\n„Očekujem da će Tužilaštvo pokrenuti istragu jer je nezabeleženo da neko na ovako vidljiv način iz Telekoma izvuče pola milijarde evra“, naglasio je Aleksić.\nOn je naveo da se njegovoj stranci obraćaju zaposleni u Telekomu Srbija, ali i zaposleni u Elekotroprivredi Srbije (EPS) koji sugerišu na „kradje“ u tim preduzećima.\n„To su ljudi koji neće da ćute. Ja očekujem da će oni izaći u javnost, ali je očigledno da se oni boje. Zato mi, političari, javno ukazujemo na to šta se tamo dešava“, rekao je Aleksić.\nAleksić je podsetio da je PKB sa imovinom od 17.000 hektara prodat za 105 miliona evra, a da je Telekom firmu „Radijus vektor“, jednog od operatera, platio 110 miliona, kao i da je bivši vlasnik Kopernikusa Srdjan Milovanović, pošto je dobio 195 miliona evra, kupio televizije sa nacionalnim frekvencijama Prva i O2 za 180 miliona evra.


Britanski list Fajnenšel Tajms (FT) ocenio je da se Srbija se preporodila od 2012. godine, kada je bila na ivici ponora, i da je postala stabilna ekonomija, ocenjuje se u magazinu "FDI Intelligence" britanskog Fajnenšel Tajmsa.\nstatistika, posao, grafikon shutterstock 1124867465\nSrbija kontinuirano beleži rast stranih investicija i bruto domaćeg proizvoda, kao i pad nivoa javnog duga, ocenjuje "FDI Intelligence" Fajnenšel Tajmsa.\nList navodi, pozivajući se na razgovor u Narodnoj banci Srbije, da je "pored fiskalne konsolidacije i ublažavanja monetarne politike, Srbija sprovela brojne strukturne reforme, posebno u pogledu fleksibilnosti tržišta rada, reformi finansijskog sektora i smanjenja nekvalitetnih kredita, zatim u oblasti poreske politike, lakoće dobijanja građevinskih dozvola..".\nZemlja ima kreditni rejting BB + sa pozitivnim izgledima, prema rejting agenciji Standard & Poor's, a zabeležila je i impresivan napredak na Duing biznis listi Svetske banke skočivši sa 93. mesta 2013. godine na 44. poziciju 2019. među 190 zemalja, navodi se u specijalnom dodatku FT-a posvećenom Srbiji.\nLjudski resursi u Srbiji su, takode, jedna od prednosti zemlje - pored visokog broja onih koji govore engleski jezik, Srbija je rangirana na 27. mesto među 157 zemalja prema indeksu ljudskog kapitala Svetske banke, što je najviše mesto u regionu Balkana, predočava FT.\n"To nam omogućava da imamo sve ove sporazume o slobodnoj trgovini sa različitim zemljama, kao što je Turska, da imamo preferencijalni status sa SAD-om, dobre ugovore i sporazume sa Kinom, Centralnoevropski sporazum o slobodnoj trgovini, i sa Evroazijskom ekonomskom unijom, na primer", objasnio je Mali.\nSrbija Fajnenšl tajms Rast Ekonomija